sagorsarker/bangla-wikipedia huggingface dataset:
আহমদ শামসুল ইসলাম

আহমদ শামসুল ইসলাম (জন্ম ৬ আগস্ট ১৯২৪) হলেন একজন বাংলাদেশী বিজ্ঞানী ও শিক্ষাবিদ। তিনি বাংলাদেশে প্লান্ট টিস্যু কালচার ল্যাবরেটরি ও বাংলাদেশ অ্যাসোসিয়েশন অব প্লান্ট টিস্যু কালচার অ্যান্ড বায়োটেকনোলজি (বিএপিটিসিবি) এর প্রতিষ্ঠাতা। ইসলাম পাটের দুটি জাত তোষা ও দেশির মধ্যে সংকরায়ণ ঘটিয়েছেন। শিক্ষা ও গবেষণায় অবদানের জন্য ১৯৮৭ সালে বাংলাদেশ সরকার তাকে দেশের সর্বোচ্চ সরকারি সম্মান একুশে পদকে ভূষিত করে।
ইসলাম ১৯২৪ সালের ৬ আগস্ট জন্মগ্রহণ করেন। তার পিতা মৌলভী সিরাজুল ইসলাম ছিলেন রাজশাহী কলেজ এবং পরে চট্টগ্রাম কলেজের শিক্ষক। তিনি কলকাতার প্রেসিডেন্সি বিশ্ববিদ্যালয় থেকে ১৯৪৫ সালে স্নাতক এবং ১৯৪৭ সালে স্নাতকোত্তর ডিগ্রি লাভ করেন। তিনি ১৯৫৪ সালে ম্যানচেস্টার বিশ্ববিদ্যালয় থেকে পিএইচডি ডিগ্রি অর্জন করেন এবং তার পোস্ট ডক্টরাল কাজের জন্য তিনি মার্কিন যুক্তরাষ্ট্রের ন্যাশনাল একাডেমি অব সায়েন্সেস থেকে "ক্যুরি স্মারক পুরস্কার" লাভ করেন। তিনি তার পোস্ট ডক্টরাল কাজ চালিয়ে যান এবং ১৯৬১-৬২ সালে ইথাকার কর্নেল বিশ্ববিদ্যালয়, ১৯৬২-৬৩ সালে ডেভিসের ক্যালিফোর্নিয়া বিশ্ববিদ্যালয়, ইউনেস্কোর ফেলোশিপ অর্জন করে যুক্তরাজ্যের নটিংহাম বিশ্ববিদ্যালয় এবং জাপানিজ সোসাইটি ফর প্রমোশন অব সায়ন্সেস থেকে ফেলোশিপ অর্জন করে টোকিও বিশ্ববিদ্যালয় সফরে যান।
ইসলাম ২০০৩ সালের ২১ আগস্ট ব্র্যাক বিশ্ববিদ্যালয়ে বায়োটেক বিভাগে এমএসসি ডিগ্রি উদ্বোধন করলে এই বিশ্ববিদ্যালয়ের পরামর্শক হিসেবে যোগ দেন।
তিনি গ্লোবাল নেটওয়ার্ক অব বাংলাদেশি বায়োটেকনোলজিস্ট (জিএনওবিবি) এর সঞ্চালকের দায়িত্ব পালন করেছেন। ২০০৮ সালে মাকসুদুল আলম তাকে পাটের জিনোম উদ্ভাবন প্রকল্প শুরু করার প্রস্তাব দেন।
শামসুল ইসলামের স্ত্রী হোমায়রা ইসলাম। এই দম্পতির পুত্র ইউসুফ মাহবুবুল ইসলাম ড্যাফোডিল ইন্টারন্যাশনাল ইউনিভার্সিটির বর্তমান উপাচার্য এবং কন্যা জেবা ইসলাম সিরাজ ঢাকা বিশ্ববিদ্যালয়ের প্রাণ-রসায়ন বিভাগের অধ্যাপক। ইসলাম ২০০০ সালে মার্কিন যুক্তরাষ্ট্রের নাগরিকত্ব লাভ করেন। যুক্তরাষ্ট্রের অস্টিনে তিনি একটি বাড়ি কিনেছিলেন। তার স্ত্রীর মৃত্যুর পর তিনি দেশে চলে আসেন।
কেজে অপা

কেনেটি জেমস ফিটজগেরাল্ড "কেজে" অপা (জন্ম ১৭ জুন, ১৯৯৭) নিউজিল্যান্ডের একজন অভিনেতা। তিনি নিউজিল্যান্ডের টেলিভিশন চ্যানেল "টেললিভিশন নিউজিল্যান্ড ২/টিভিএনজি২" এ দিনের প্রথম ভাগে প্রচারিত সোপ অপরা মূলক অনুষ্ঠান "শর্টল্যান্ড স্ট্রিট" এ কেইন জেনকিন্স হিসেবে অভিনয়কারী হিসেবে সবার নিকট পরিচিত। ২০১৬ সালে, তিনি মার্কিন ধারাবাহিক "রিভারডেইল" এ আর্চি এন্ড্রিউস চরিত্রে কাজ করতে শুরু করেন, এবং অনুষ্ঠান কর্তৃপক্ষ চার মাস বিশ্বব্যাপী প্রতিভার অন্বেশ্বনের পর তাকে নির্বাচিত করে। ২০১৫ সালে, তিনি মার্কিন হাস্যরসমূলক দৃশ্যকাব্য মূলক চলচ্চিত্র "এ্য ডগস পারপোস" এ কিশোর "ইথান মন্টগোমেরী" চরিত্রে অভিনয় করেন, চলচ্চিত্রটি মূলত ২০১৭ সালে মুক্তি পায়। 
অপার জন্ম হয় নিউজিল্যান্ডের অকল্যান্ড শহরে, তিনি কেনেটি অপা এবং টেসা ক্যালান্ডার দম্পতির সন্তান। তার বাবা সামোয়ান নাগরিক এবং সামোয়ায় তার নিজ গ্রামে অবস্থিত হোটেলের (মাটাই) বা প্রধান পাচক। তার দুজন বড় বোন রয়েছে, তাদের নাম আরিয়েটা এবং তামিয়েরা। তিনি তার অভিনয় জীবনে প্রবেশের অাগে অকল্যান্ড শহরের কিংস কলেজ এ হাই স্কলে পড়াশোনা করেন। অপা গিটার এবং গিটার বাজাতে পারেন। ২০১৭ সালের সেপ্টেম্বর মাসে, অপা ব্রিটিশ-কানাডা অন্চলের শহর ভ্যানকোভার এ আকস্মিকভাবে অপেক্ষাকৃত একটি ছোট মাত্রার গাড়ি দুর্ঘটনায় পড়েন, কিন্তু তিনি মূলত আহত হয়েছিলের যখন তার গাড়িটির চালকের পাশের অংশ একটি বাতির খুঁটিকে আঘাত করে। এই ঘটনাটি মূলত সংঘটিত হওয়ার কারণ ছিল, ঘটনাটি ঘটার আগের রাতে অনেক সময় নিয়ে হওয়া চিত্রায়ন! এবং যার ফলে তিনি অনেক বেশি ক্লান্ত হয়েপড়েন, ফলে তিনি গাড়ি চালানোর সময়েই ঘুমিয়ে পড়েছিলেন।
লুকোচুরি

লুকোচুরি হল একটি বাংলা পারিবারিক হাস্যরসাত্মক চলচ্চিত্র। এই ছবিটি কমল মজুমদার পরিচালনা করেন এবং হেমন্ত মুখোপাধ্যায় সংগীত পরিচালনা করেন। কিশোর কুমার ফিল্মস ব্যানারে এই ছবিটি নির্মিত হয়। কিশোর কুমার, অনুপ কুমার, নৃপতি চট্টোপাধ্যায় এবং মালা সিনহা মুখ্য চরিত্রে অভিনয় করেন। এই চলচ্চিত্রে কিশোর কুমার দ্বৈতভূমিকায় অভিনয় করেন। এটি ২৭শে জুন, ১৯৫৮ সালে মুক্তি পায়।
কুমার কাজের সূত্রে বোম্বে যান, সেখানে তার যমজ ভাই শঙ্করের ভাড়া বাড়িতে ওঠে। শঙ্কর গান বাজনা করে তাই বাড়িতে কোন সম্পর্ক নেই।
এ চলচ্চিত্রের সকল গানের রচয়িতা গৌরীপ্রসন্ন মজুমদার
অমীশা প্যাটেল

অমীশা প্যাটেল (জন্মঃ ৯ জুন ১৯৭৫) হচ্ছেন একজন ভারতীয় অভিনেত্রী যিনি হিন্দি চলচ্চিত্রে অভিনয় করেন। তিনি অল্প কিছু তেলুগু এবং তামিল চলচ্চিত্রেও অভিনয় করেছেন। অমীশা ২০০০ সালের হিন্দি চলচ্চিত্র "কাহো না পিয়ার হে" দ্বারা সিনেমা জগতে পরিচিতি লাভ করেছিলেন, চলচ্চিত্রটিতে তার সহ-শিল্পী ছিলেন ঋত্বিক রোশন এবং এটি ভালো ব্যবসাসফল হয়েছিলো এবং এটিই ছিলো অমীশা অভিনীত প্রথম চলচ্চিত্র। ২০০১ সালে সানি দেওলের সঙ্গে "গাদারঃ এক প্রেম কথা" (হিন্দি) চলচ্চিত্রে অভিনয়ের ফলস্বরূপ তিনি 'ফিল্মফেয়ার স্পেশাল পারফর্ম্যান্স এ্যাওয়ার্ড' জেতেন এবং পরের বছর "হামরাজ" চলচ্চিত্রে অভিনয় করে তিনি শ্রেষ্ঠ অভিনেত্রী বিভাগে ফিল্মফেয়ার পুরস্কারের মনোনয়ন পেয়েছিলেন। হামরাজ চলচ্চিত্রটি ভালো ব্যবসাসফল হয়েছিলো।
শিক্ষায় একুশে পদক

শিক্ষায় একুশে পদক হলো একুশে পদক প্রদানের একটি অন্যতম প্রধান ক্ষেত্র। এটি বাংলাদেশের শিক্ষা ব্যবস্থার সাথে জড়িতদের অনন্য অবদানের স্বীকৃতি প্রদানের উদ্দেশ্যে প্রদত্ত একটি জাতীয় এবং এদেশের “দ্বিতীয় সর্বোচ্চ বেসামরিক পুরস্কার”। ভাষা আন্দোলনের শহীদদের স্মরণে ১৯৭৬ সাল থেকে শিক্ষা, সাহিত্য ও সাংবাদিকতা - এই তিনটি ক্ষেত্রে “একুশে পদক” প্রদান প্রচলন করা হয়। পরবর্তিতে ভাষা আন্দোলন, মুক্তিযুদ্ধ, গবেষণা, শিল্পকলা, বিজ্ঞান ও প্রযুক্তি এবং সমাজসেবা - এই আরও ছয়টি ক্ষেত্রেও “একুশে পদক” প্রদানের প্রচলন করা হয়। এই পুরস্কার প্রদানের ব্যাপারটি দেখাশোনা করে বাংলাদেশ সরকারের সংস্কৃতি বিষয়ক মন্ত্রণালয়। বাংলাদেশ সরকারের সংস্কৃতি বিষয়ক মন্ত্রণালয়ের নির্ধারিত কমিটির পরামর্শে মনোনীত ব্যক্তিবর্গ ও প্রতিষ্ঠানকে এই পদক দেয়া হয়। প্রতিবছর ২০ ফেব্রুয়ারি তারিখে ঢাকায় একটি আড়ম্বরপূর্ণ অনুষ্ঠানের মাধ্যমে আনুষ্ঠানিকভাবে এই পদক প্রদান করা হয়। ১৯৭৬ সালে প্রথমবারের মতো “একুশে পদক” প্রচলণকালীনই ড. মুহম্মদ কুদরাত-এ-খুদা ও মুহম্মদ মনসুর উদ্দিনকে “শিক্ষায় একুশে পদক” প্রদান করা হয়।
মিশর–লিবিয়া যুদ্ধ

মিশর–লিবিয়া যুদ্ধ ছিল ১৯৭৭ সালের জুলাই মাসে মিশর ও লিবিয়ার মধ্যে সংঘটিত একটি সংক্ষিপ্ত সীমান্ত যুদ্ধ।
মিশর ও লিবিয়ার দ্বিপাক্ষিক সম্পর্ক অবনতির মধ্যে ১৯৭৭ সালের ২১ জুলাই দেশ দুইটির সীমান্তে সৈন্যদের মধ্যে বন্দুকযুদ্ধ আরম্ভ হয়। শীঘ্রই দেশ দুইটির সেনা ও বিমানবাহিনী যুদ্ধে জড়িয়ে পড়ে। ২৪ জুলাই আলজেরিয়ার রাষ্ট্রপতি হাউয়ারি বুমেদিয়েন এবং পিএলও নেতা ইয়াসির আরাফাতের মধ্যস্থতায় দেশ দুইটির মধ্যে যুদ্ধবিরতি চুক্তি স্বাক্ষরিত হয়।
চাদ–লিবিয়া যুদ্ধ

চাদ–লিবিয়া যুদ্ধ ছিল ১৯৭৮ থেকে ১৯৮৭ সালের মধ্যে লিবীয় ও চাদীয় বাহিনীর মধ্যে সংঘটিত কয়েক দফা বিক্ষিপ্ত যুদ্ধ। ১৯৭৮ সালের আগে থেকে লিবিয়া চাদের অভ্যন্তরীণ বিষয়াদিতে জড়িত ছিল, এবং মুয়াম্মার গাদ্দাফির ক্ষমতা দখলে আগেই ১৯৬৮ সালে চাদের গৃহযুদ্ধ উত্তর চাদে ছড়িয়ে পড়লে লিবিয়া এই সংঘর্ষে জড়িত হয়ে পড়ে। এই যুদ্ধ চলাকালে লিবিয়া চার বার (১৯৭৮, ১৯৭৯, ১৯৮০–৮১ এবং ১৯৮৩–৮৭ সালে) চাদে সামরিক হস্তক্ষেপ করে। প্রত্যেকবারই লিবিয়া চাদের গৃহযুদ্ধে যুদ্ধরত কিছু দলের সমর্থন লাভ করে, অন্যদিকে লিবিয়ার প্রতিদ্বন্দ্বীরা ফ্রান্সের সাহায্য লাভ করে। ফ্রান্স চাদীয় সরকারকে রক্ষা করার জন্য ১৯৭৮, ১৯৮৩ এবং ১৯৮৬ সালে চাদে সামরিক অভিযান পরিচালনা করে।
যুদ্ধটির ধরন ১৯৭৮ সালে প্রকাশিত হয়। লিবীয়রা সাঁজোয়া যান, গোলন্দাজ বাহিনী ও বিমানবাহিনী ব্যবহার করে, আর তাদের চাদীয় মিত্ররা পদাতিক বাহিনীর ভূমিকায় অবতীর্ণ হয়ে শত্রুর ওপর নজরদারি ও যুদ্ধের মূল ভার গ্রহণ করে। এই ধরনটি ১৯৮৬ সালে যুদ্ধের শেষদিকে চরমভাবে পরিবর্তিত হয়। সেসময় অধিকাংশ চাদীয় বাহিনী উত্তর চাদে লিবিয়ার দখলদারিত্বের মোকাবেলা করার জন্য একত্রিত হয়। এরকম জাতীয় ঐক্য চাদে আর কখনো দেখা যায় নি। এর ফলে লিবীয়রা তাদের প্রথাগত পদাতিক বাহিনী থেকে বঞ্চিত হয়। এটা ঠিক সেই সময়ে ঘটে যখন লিবীয়রা ট্যাঙ্ক-বিধ্বংসী ও বিমান-বিধ্বংসী ক্ষেপণাস্ত্রে সুসজ্জিত একটি দ্রুতগতিসম্পন্ন চাদীয় বাহিনীর মুখোমুখি হয়। এর ফলে অস্ত্রশস্ত্রের দিক থেকে লিবীয়দের যে আধিপত্য ছিল তা দূরীভূত হয়ে যায়। এরপর সংঘটিত হয় টয়োটা যুদ্ধ, যার ফলে লিবীয় বাহিনী পরাজিত হয়ে চাদ থেকে বিতাড়িত হয় এবং যুদ্ধটির অবসান ঘটে।
লিবিয়ার প্রাথমিক লক্ষ্য ছিল আউজৌ অঞ্চল (চাদের সর্ব উত্তরের অংশ) দখল করা, যেটিকে গাদ্দাফি ঔপনিবেশিক আমলের একটি অমীমাংসিত চুক্তির অজুহাতে লিবিয়ার অংশ বলে দাবি করেছিলেন। ১৯৭২ সালে তাঁর লক্ষ্য হয়ে দাঁড়ায় লিবিয়ার "উদরতলে" এমন একটি আশ্রিত রাষ্ট্র প্রতিষ্ঠা, যেটি তাঁর জামাহিরিয়ার মতো একটি ইসলামি প্রজাতন্ত্র হবে, লিবিয়ার সঙ্গে ঘনিষ্ঠ সম্পর্ক বজায় রাখবে এবং আউজৌ অঞ্চল লিবিয়ার অন্তর্গত বলে স্বীকার করে নেবে; অঞ্চলটি থেকে ফরাসি প্রভাব নির্মূল করা; এবং চাদকে একটি ঘাঁটি হিসেবে ব্যবহার করে মধ্য আফ্রিকায় লিবিয়ার প্রভাব বিস্তার করা।
ইরাকি যুদ্ধাপরাধসমূহ

ইরাকি যুদ্ধাপরাধ বলতে ইরাক কর্তৃক বিভিন্ন যুদ্ধে সংঘটিত যুদ্ধাপরাধসমূহকে বোঝায়।
দ্বিতীয় ইরাকি–কুর্দি যুদ্ধে বিজয় লাভের পর ইরাকি সরকারি বাহিনী ১৯৭৮ ও ১৯৭৯ সালে ৬০০টি কুর্দি গ্রাম জ্বালিয়ে দেয়, এবং প্রায় ২,০০,০০০ কুর্দিকে দেশের বিভিন্ন স্থানে নির্বাসিত করা হয়।
১৯৮০ সালে ইরাক ইরান আক্রমণ করে এবং ইরানের খুররমশহরসহ প্রায় ১৫,০০০ বর্গ কি.মি. অঞ্চল দখল করে নেয়। খুররমশহর দখলের পর ইরাকি সৈন্যরা ইরানি বন্দরগুলো থেকে প্রচুর পণ্যদ্রব্য লুট করে এবং ইরাকের বসরায় প্রেরণ করে। এছাড়া ইরাকি সৈন্যরা খুররমশহরে বেশ কয়েকজন ইরানি নারীকে ধর্ষণ করে। ইরাক–ইরান যুদ্ধের বিভিন্ন পর্যায়ে ইরাক ইরানি সামরিক বাহিনী ও বেসামরিক জনগণের বিরুদ্ধে নিষিদ্ধ রাসায়নিক অস্ত্র ব্যাপক হারে ব্যবহার করে, এবং এর ফলে ৫০,০০০-এর বেশিসংখ্যক ইরানি হতাহত হয়।
ইরানের সঙ্গে ইরাকের যুদ্ধের সময় ইরাকি কুর্দিরা ইরানি বাহিনীকে সহযোগিতা করে। এর প্রতিশোধ নেয়ার জন্য ইরাকি সরকার "আল-আনফাল অভিযান" পরিচালনা করে। এসময় ইরাকি সৈন্যরা নারী ও শিশুসহ ৫০,০০০ থেকে ১,০০,০০০ বেসামরিক ইরাকি কুর্দিকে হত্যা করে। ইরাকি কুর্দিস্তানের ৪,৬৫৫টি গ্রামের মধ্যে প্রায় ৪,০০০টি গ্রাম ইরাকি বাহিনী ধ্বংস করে দেয়। ১৯৮৭ সালের এপ্রিল থেকে ১৯৮৮ সালের আগস্টের মধ্যে ইরাকি বাহিনী ২৫০টি শহর ও গ্রামে রাসায়নিক অস্ত্র ব্যবহার করে। এছাড়া ইরাকি বাহিনী এতদঞ্চলের ১,৭৫৪টি স্কুল, ২৭০টি হাসপাতাল, ২,৪৫০টি মসজিদ এবং ২৭টি গির্জা ধ্বংস করে দেয়। একই সময়ে কুর্দিদের পাশাপাশি প্রায় ২,০০০ আসিরীয় খ্রিস্টানও ইরাকি রাসায়নিক হামলার শিকারে পরিণত হয়।
১৯৯০ সালের ২ আগস্ট ইরাক কুয়েত আক্রমণ ও দখল করে এবং পরবর্তী প্রায় ৭ মাস কুয়েত ইরাকের দখলে থাকে। এসময় ইরাকি বাহিনীর হাতে ১,০০০-এর বেশি সংখ্যক বেসামরিক কুয়েতি নিহত এবং আরো প্রায় ৬০০ কুয়েতি নিখোঁজ হয়। দখলদার ইরাকি বাহিনী কুয়েতের প্রচুর ধনসম্পদ লুট করে এবং কুয়েতি জনসাধারণের বিরুদ্ধে বিভিন্ন অপরাধে লিপ্ত হয়। এসময় প্রায় ৫,০০০ কুয়েতি নারী ইরাকি সৈন্যদের দ্বারা ধর্ষণের শিকার হন। ইরাকি আক্রমণের ফলে প্রায় ৪,০০,০০০ কুয়েতি (কুয়েতের জনসংখ্যার অর্ধেক) দেশ ছেড়ে পালিয়ে যেতে বাধ্য হয়।
১৯৯১ সালের উপসাগরীয় যুদ্ধের সময় ইরাক বিনা প্ররোচনায় ইসরায়েলের ওপর ক্ষেপণাস্ত্র হামলা চালায়। ইরাকি ক্ষেপণাস্ত্র হামলার ফলে মোট ৭৪ জন ইসরায়েলি নিহত এবং প্রায় ২৩০ জন ইসরায়েলি আহত হয়। এছাড়া ইরাকি ক্ষেপণাস্ত্র হামলার ফলে ইসরায়েলের ১,৩০২টি বসতবাড়ি, ৬,১৪২টি অ্যাপার্টমেন্ট, ২৩টি সরকারি ভবন, ২০০টি দোকান এবং ৫০টি গাড়ি ক্ষতিগ্রস্ত অথবা ধ্বংসপ্রাপ্ত হয়।
এছাড়া এই যুদ্ধের সময় ইরাকি সৈন্যরা যুদ্ধবন্দি সৈন্যদের ওপর নির্যাতন চালায়। নারী যুদ্ধবন্দি ফ্লাইট সার্জন রোন্ডা কর্নাম ইরাকি সৈন্যদের দ্বারা ধর্ষিত হন।
সারদা উকিল

সারদা উকিল (১৯৮৮-১৯৪০) ছিলেন একজন ভারতীয় অভিনেতা এবং শিল্পী।  তিনি প্রেম সন্ন্যাস জার্মান পরিচালক ফ্রাঞ্জ অস্টেন পরিচালিত <nowiki>"</nowiki>দ্যা লাইট অফ এশিয়া<nowiki>"</nowiki>য় অভিনয়ের জন্য সুপরিচিত।  বেঙ্গল স্কুল অভ আর্টসের অগ্রদূতদের অন্যতম শান্তনু উকিলের পিতা ছিলেন সারদা উকিল।  
১৯৮৮ সালের ১৪ নভেম্বর জন্মগ্রহণকারী সারদা তিন ভাইয়ের মধ্যে বড়। তার অন্য দুই ভাইয়ের নাম বরদা এবং রণদা। 
১৯২০ থেকে ১৯৪০ দশকের মধ্যবর্তী দিল্লী শিল্পকলা আন্দোলনে সারদা উকিল অগ্রণী ভূমিকা পালন করেন। সারদার জন্ম বাংলাদেশের বিক্রমপুরে। ১৯২৮ সালে তিনি দিল্লীতে অভিবাসী হন। 
১৯২৫ সালে ইন্দো ইউরোপীয় যৌথ প্রযোজনায় নির্মিত স্থির চলচ্চিত্র প্রেম সন্ন্যাসে সারদা রাজা শুদ্ধোদন এর চরিত্রে অভিনয় করেন। ছায়াছবিটির মূল বিষয়বস্তু ছিলো রাজপুত্র সিদ্ধার্থের কাহিনী যিনি পরবর্তীতে গৌতম বুদ্ধ হয়ে ওঠেন।
১৯২৬ সালে সারদা তার বন্ধু লালা রঘুবীরের মডার্ন আর্ট স্কুল ত্যাগ করেন এবং দিল্লীর এসপ্ল্যানেড রোডে বাড়ি তৈরী করেন। সেখানে তিনি কিছু ছাত্রকে নাট্য শিক্ষা দিতে শুরু করেন। তার বাড়িটি ধীরে ধীরে সারদা উকিলস স্কুল অফ আর্টস হয়ে ওঠে। ১৯২০ দশকের শেষের দিকে তার দুই ভাই বরদা এবং রণদা তার সংগে যোগ দেন। ১৯৪৪ সালে প্রতিষ্ঠানটি শিল্পকলা শিক্ষকদের জন্য স্কুল হিসেবে আনুষ্ঠানিকভাবে স্বীকৃতি লাভ করে।
সোভিয়েত–জাপান যুদ্ধ

সোভিয়েত–জাপান যুদ্ধ (, "সোভেতস্কো-ইয়াপোনস্কায়া ভয়না"; ) ছিল দ্বিতীয় বিশ্বযুদ্ধের শেষদিকে জাপান ও সোভিয়েত ইউনিয়নের মধ্যে সংঘটিত একটি যুদ্ধ। ১৯৪৫ সালের ৯ আগস্ট মধ্যরাতে জাপানি আশ্রিত রাষ্ট্র মাঞ্চুকুয়োতে সোভিয়েত আক্রমণের মধ্য দিয়ে এই যুদ্ধ শুরু হয়। সোভিয়েত ও মঙ্গোলীয় সৈন্যরা জাপানি সাম্রাজ্যের কর্তৃত্ব থেকে মাঞ্চুকুয়ো, মেংজিয়াং (অভ্যন্তরীণ মঙ্গোলিয়া), উত্তর কোরিয়া, কারাফুতো এবং চিশিমা দ্বীপপুঞ্জ দখল করে নেয়। সোভিয়েতদের নিকট জাপানের কোয়ান্টাং সেনাবাহিনীর পরাজয় জাপানের আত্মসমর্পণ এবং দ্বিতীয় বিশ্বযুদ্ধের অবসানে গুরুত্বপূর্ণ ভূমিকা রাখে। যুদ্ধে সোভিয়েত ইউনিয়নের প্রবেশ জাপানি সরকারের নি:শর্ত আত্মসমর্পণের সিদ্ধান্তে তাৎপর্যপূর্ণ ভূমিকা রাখে।
ইথিওপিয়া–ইরিত্রিয়া যুদ্ধ

ইথিওপিয়া–ইরিত্রিয়া যুদ্ধ ১৯৯৮ সালের মে মাস থেকে ২০০০ সালের জুন পর্যন্ত ইথিওপিয়া ও ইরিত্রিয়ার মধ্যে সংঘটিত হয়। ইথিওপিয়া ও ইরিত্রিয়া — বিশ্বের সবচেয়ে দরিদ্র দেশগুলোর মধ্যে অন্যতম দুইটি দেশ — এই যুদ্ধে কোটি কোটি ডলার ব্যয় করে এবং উভয়পক্ষের হাজার হাজার সৈন্য হতাহত হয়, কিন্তু সীমান্তের তেমন কোনো পরিবর্তন ঘটে নি।
দ্য হেগে অবস্থিত একটি আন্তর্জাতিক কমিশনের রায় অনুযায়ী, ইরিত্রিয়া আন্তর্জাতিক আইন ভঙ্গ করেছিল এবং ইথিওপিয়া আক্রমণের মধ্য দিয়ে যুদ্ধটি আরম্ভ করেছিল। যুদ্ধের শেষদিকে সমস্ত বিরোধপূর্ণ অঞ্চল ইথিওপিয়ার দখলে চলে যায় এবং ইথিওপীয় বাহিনী ইরিত্রিয়ার অভ্যন্তরে অগ্রসর হয়। যুদ্ধ সমাপ্ত হওয়ার পর জাতিসংঘ কর্তৃক বাদমেতে প্রতিষ্ঠিত ইথিওপিয়া–ইরিত্রিয়া সীমান্ত কমিশন রায় দেয় যে, বিরোধপূর্ণ অঞ্চলটি ইরিত্রিয়ার। কিন্তু এখন পর্যন্ত বাদমে শহরসহ এর নিকটবর্তী অঞ্চল ইথিওপিয়ার দখলে রয়েছে।
বিএএফ শাহীন ইংলিশ মিডিয়াম কলেজ

বিএএফ শাহীন ইংলিশ মিডিয়াম কলেজ () বাংলাদেশের ঢাকা শহরে অবস্থিত একটি শিক্ষাপ্রতিষ্ঠান। এটি বাংলাদেশ বিমান বাহিনী কর্তৃক পরিচালিত। বিদ্যালয়টি মূলত ক্যামব্রিজ ইন্টারন্যাশনাল এক্সামিনেশন, ইউকে অধীনে এবং বাংলাদেশ বিমান বাহিনীর নিয়ন্ত্রণে ১৯৯২ সালে যাত্রা শুরু করে। এটি বিএএফ শাহীন কলেজ ঢাকা এর পাশে অবস্থিত।
বিএএফ শাহীন ইংলিশ মিডিয়াম কলেজ (বিএএফ এসইএমসি) ১৯৯২ সালে প্রতিষ্ঠিত হয়। বিএএফ এসইএমসি কেজি থেকে শুরু করে চতুর্থ শ্রেণী পর্যন্ত মোট ছয়টি শ্রেণী, ১৫০ জন শিক্ষার্থী এবং সাতজন শিক্ষক নিয়ে যাত্রা শুরু করে। ধীরে ধীরে বিএএফ এসইএমসি প্রতিবছর একটি করে শ্রেণি যুক্ত করতে থাকে। স্কুলটি ২০১৯ সালে এ লেভেল পর্যন্ত উচ্চশিক্ষা দেওয়া শুরু করার সাথে সাথে, প্রতিষ্ঠানের নাম বিএএফ শাহীন ইংলিশ মিডিয়াম স্কুল থেকে বিএএফ শাহীন ইংলিশ মিডিয়াম কলেজ করা হয়েছে। জুন ২০২২ সেশন থেকে, বিএএফ এসইএমসি কেমব্রিজ স্কুল পরীক্ষার জন্য ব্রিটিশ কাউন্সিলের পরীক্ষার স্থান হিসাবে কাজ করা শুরু করে।
২০১৭ সালে ক্যামব্রিজ ইন্টারন্যাশনাল এক্সামিনেশন, ইউকে-র অধীনে ৫৬ জন ছাত্র-ছাত্রী ‘ও’ লেভেল পরীক্ষায় অংশ নিয়ে শতকরা ৮৫.০৭ জন অসাধারণ ফলাফল অর্জন করে। তারা পরীক্ষায় ৮১টি ‘এ*’ এবং ১৫১টি ‘এ’ অর্জন করে।
ঠাকুরগাঁও

ঠাকুরগাঁও বাংলাদেশের উত্তরাঞ্চলের রংপুর বিভাগে অবস্থিত একটি শহর। প্রশাসনিকভাবে শহরটি ঠাকুরগাঁও জেলা এবং ঠাকুরগাঁও সদর উপজেলার সদর। এটি ঠাকুরগাঁও জেলার সবচেয়ে বড় এবং প্রধান শহর। শহরটির সবচেয়ে নিকটবর্তী আন্তর্জাতিক এবং আভ্যন্তরীণ বিমানবন্দর যথাক্রমে শাহজালাল আন্তর্জাতিক বিমানবন্দর এবং সৈয়দপুর বিমানবন্দর।বিভাগীয় শহর রংপুর থেকে ঠাকুরগাঁও শহরের দূরত্ব ১০৮ কি.মি.।
ঠাকুরগাঁও শহরের মোট জনসংখ্যা ৯৩,২১৩ জন যার মধ্যে ৪৭,৫০৬ জন পুরুষ এবং ৪৫,৭০৭ জন নারী। এ শহরের পুরুষ এবং নারী অনুপাত ১০৪:১০০।
শহরটির অবস্থানের অক্ষাংশ ও দ্রাঘিমাংশ হল । সমুদ্র সমতল থেকে শহরটির গড় উচ্চতা ৫৭ মিটার।
১৯৫৮ সালে ঠাকুরগাঁও শহরের নাগরিকদের পৌরসেবা ও অন্যান্য সুযোগ-সুবিধা প্রদান করার উদ্দেশ্যে ঠাকুরগাঁও পৌরসভা নামক একটি স্থানীয় সরকার সংস্থা(পৌরসভা) গঠিত হয় যা ১২টি ওয়ার্ড এবং ৩০টি মহল্লায় বিভক্ত । ৪০.৫৭ বর্গ কি.মি. আয়তনের ঠাকুরগাঁও শহরের ৩০ বর্গ কি.মি. এলাকা ঠাকুরগাঁও পৌরসভা দ্বারা পরিচালিত হয়।
ঠাকুরগাঁও শহরের স্বাক্ষরতার হার হলো শতকরা ৫২.৯৯ ভাগ।
আয়শা ডি

আয়শা ডি (জন্ম ১৩ সেপ্টেম্বর, ১৯৯৩) একজন অস্ট্রেলিয়ান অভিনেত্রী এবং গায়িকা। তিনি অস্ট্রেলিয়ান-কানাডিয়ান ধারাবাহিক "দ্য স্যাডল ক্লাব" এ "দেশি বিগিন্স" নামক ভূমিকায় অভিনয় করার জন্য পরিচিত। ডি পরবর্তীতে মার্কিন টেলিভিশন চ্যানেল ফক্স এ প্রচারিত হাস্যরস ধারাবাহিক, "আই হেইট মাই টিনএজ ডটার" নাটকে অভিনয় করেন। এছাড়াও তিনি মার্কিন টেলিভিশন চ্যানেল এবিসিতে প্রচারিত ধারাবাহিক "চেসিং লাইফ" এ সহ-অভিনয় করেছেন। তার "ডি ডি এন্ড দ্য বিগেল্স" নামক একটি নিজেস্ব ব্যান্ডদল রয়েছে। তিনি বর্তমানে ফ্রীফর্ম চ্যানেলে প্রচারিত ধারাবাহিক "দ্য বোল্ড টাইপ" এ অভিনয় করছেন। ডি একটি দ্বী-জাতিগত পরিবার থেকে এসেছে। 
"দ্য স্যাডল ক্লাব" ধারাবাহিকটির জন্য আয়শা ডি কিছু গান গেয়ে সিডি আকারে রেকর্ড করেন।
চন্দরাজা

চন্দ্ররাজার গীত বাংলা সাহিত্যের লোকগাথা। এর রচনার সময়কাল সপ্তদশ শতাব্দীর বলে ধারণা করা হয়। বাংলা একাডেমীর নিয়মিত সংগ্রাহক চৌধুরী গোলাম আকবর সিলেট জেলার বিশ্বনাথ উপজেলার রামপাশা গ্রাম থেকে এটি সংগ্রহ করেছিলেন। রামপাশা গ্রামের বসিন্দা আজিদ আলী ছিলেন এই গীতিকার গায়েন। চৌধুরী গোলাম আকবর ১৯৬৪ সালে এটি সংগ্রহ করে বাংলা একাডেমীতে জমা রাখেন। এ গীতিকাটিতে ১৬১৮ টি পঙ্‌ক্তি আছে বলে পাওয়া যায়।
চাল তুষ তেল

চাল তুষ তেল হচ্ছে ধানের তুষ বা খোসা থেকে নিষ্কাশিত তেল। মূলত ধানের তুষ ছাড়ানোর পরে চালের গায়ে বাদামী যে অংশ থাকে ওখান থেকে এই তেল নিষ্কাশন করা হয়। এটা উচ্চ স্মোক পয়েন্ট (২৩২ °সে বা৪৫০ °ফা), মৃদু গন্ধ এবং উচ্চ তাপমাত্রার রান্না যেমন কড়া ভাজার জন্য সুপরিচিত। এটা রান্নার তেল হিসেছে কিছু এশিয়ান দেশ যেমন বাংলাদেশ, জাপান, ভারত এবং চীনে ব্যবহৃত হয়।
রাইস ব্রান অয়েল বা চালের তুষ তেল হচ্ছে একটি ভোজ্য তেল যা উদ্ভিজ্জ ঘি প্রস্তুতিতে ব্যবহার করা হয়। চালের তুষ তেলে থেকে চাল তুষ মোম তৈরি করা হয়। যা প্রসাধনী, মিষ্টান্ন, জুতার খালি, মসৃণকারী যৌগ ইত্যাদিতে কারণাউবা মোমের বিকল্প হিসেবে ব্যবহার করা হয়।
চাল তুষ তেলের উপাদান প্রায় বাদাম তেলের কাছাকাছি। এতে ৩৮% মনোআনস্যাচুরেটেড, ৩৭% পলিআনস্যাচুরেটেড এবং ২৫% সম্পৃক্ত ফ্যাটি এসিড। ফ্যাটি এসিডের অনুপাত হচ্ছে:
চাল তুষ তেলের উপাদান অ্যান্টিঅক্সিডেন্ট γ-অরাইজানল।
এক পর্যালোচনায় দেখা গেছে রাইস ব্রান অয়েল এবং এর উপাদান সমূহ মোট রক্তরস কোলেস্টর কমায় ও ট্রাইগ্লিসারয়েড কমায় এবং এইচডিএল কোলেস্টেরল বাড়ায়।
একটি ছোট গবেষণায় দেখা গেছে তুষ তেলে গামা অরাইজনল থাকার কারণে যেসকল মহিলারা চার থেকে ছয় সপ্তাহ বিশুদ্ধ তুষ তেল গ্রহণ করে থাকে তাদের ঋতুচলাকালীন সময়ে ৯০ ভাগের শারিরীক প্রদাহ কম হয়।
একটি পাত্রে তুষ তেল নিয়ে উত্তপ্ত করলে দেখা যায় অবশেষ স্যাম্পলে প্রাপ্ত অরাইজানলের পরিমাণ প্রায় আগের মত আছে। এমনকি ১৮০ ডিগ্রি তাপমাত্রায় আট ঘণ্টা জ্বালালেও এটা অক্ষুণ্ণ থাকে। তবে এই মাইক্রোওয়েভ চুলায় অরাইজানলের মাত্রা কমে যায়।
চাল তুষ তেলে কোলেস্টেরল কমাতে সাহায্য করে কারণ এই তেলের উপাদান কোলেস্টেরল কমাতে ভূমিকা রাখে। এর উপাদানের ক্যালসিয়াম শোষণের ক্ষমতা আছে তাই এটা নির্দিষ্ট ধরনের কিডনি পাথর তৈরির হার কমাতে পারে।.
ইদুরের উপর পরিচালিত এক গবেষণায় দেখা গেছে রাইস ব্রাইণ অয়েলের অরাইজানল ইনসুলিন প্রতিরোধে সহায়তা করে।
দেবদাস (১৯৩৫-এর চলচ্চিত্র)

দেবদাস প্রমথেশ বড়ুয়া পরিচালিত ১৯৩৫ সালের বাংলা ভাষার ভারতীয় চলচ্চিত্র। অপরাজেয় কথাশিল্পী শরৎচন্দ্র চট্টোপাধ্যায় রচিত "দেবদাস" উপন্যাস অবলম্বনে ছবিটির চিত্রনাট্য রচনা করেছেন প্রমথেশ বড়ুয়া। এতে নাম ভূমিকায় অভিনয় করেছেন প্রমথেশ বড়ুয়া, পার্বতী চরিত্রে অভিনয় করেছেন যমুনা বড়ুয়া এবং চন্দ্রমুখী চরিত্রে অভিনয় করেছেন চন্দ্রাবতী দেবী। পরবর্তীতে ছবিটি ১৯৩৬ সালে হিন্দি ভাষায় এবং ১৯৩৮ সালে অসমীয়া ভাষায় মুক্তি পায়।
বাংলা সংস্করণের সকল ভারতীয় প্রিন্ট কলকাতার নিউ থিয়েটারে আগুন লেগে ধ্বংস হয়ে যায়। বর্তমানে বাংলাদেশ ফিল্ম আর্কাইভে ছবিটির একমাত্র কপিটি রয়েছে। সেই কপিটিরও ৪০ ভাগের মত নষ্ট হয়ে গেছে।
জমিদার নারায়ণ মুখার্জির পুত্র দেবদাস সোনার চামচ মুখে নিয়ে জন্মগ্রহণ করে। সে তালসোনাপুর গ্রামে বেড়ে ওঠে এবং তার শৈশব কাটে তার খেলার সাথী প্রতিবেশী পারুর সাথে। ছেলেবেলা থেকে তারা তাদের সামাজিক অবস্থানের বিপরীতে গিয়ে নিজেদের মধ্যে এক সম্পর্ক স্থাপন করে। ধীরে ধীরে তা প্রেমের রূপ ধারণ করলেও কেউ কাউকে তা বলে না। কিন্তু দেবদাসকে তার পরিবার তার পড়াশুনার জন্য কলকাতা পাঠিয়ে দিলে পারুর পৃথিবী তোলপাড় করে তার দেবদাসের জন্য এবং দেবদাসের দ্রুত ফিরে আসার জন্য সে দিয়া জ্বালিয়ে অপেক্ষা করে। বছর খানেক পরে দেবদাস গ্রামে আসে এবং সেও পারুকে আপন করে পেতে চায়। কিন্তু দেবদাসের বাবা পারুর মা সুমিত্রার প্রস্তাব ফিরিয়ে দেয়। ফলে দুই পরিবারের মধ্যে সম্পর্কের ঠানাপোড়েন দেখা দেয়। দেবদাস তার বাবাকে বুঝাতে চেষ্টা করে কিন্তু তার বাবাই তার প্রেমের পথে বড় বাধা হয়ে দাঁড়ায়।
দেবদাস ফিরে যায় এবং পারুকে চিঠি জানিয়ে দেয় তাকে ক্ষমা করে দেওয়ার জন্য। পারুর পরিবার পারুকে তার থেকে বয়সে অনেক বড় জমিদার ভুবনের সাথে বিয়ে দেয়। অন্যদিকে, তার বন্ধু চুনীলালের পাল্লায় পড়ে দেবদাস মদ আর চন্দ্রমুখীতে আসক্ত হয়ে পড়ে। সুন্দরী নর্তকী চন্দ্রমুখীও দেবদাসকে পছন্দ করে। তাদের মধ্যে এক অদ্ভুত সম্পর্কের সৃষ্টি হয়। দেবদাস মন খুলে পারুর জন্য তার কষ্টের কথা চন্দ্রমুখীকে বলে। পারু তার সংসারিক কর্তব্য পালনে মনোযোগী হয়ে পড়ে, কিন্তু দেবদাসকে এক মুহূর্তের জন্যও ভুলতে পারে না। দেবদাসের ভাগ্যে অন্য কিছু লেখা ছিল। দু’জন নারী প্রেম পাওয়া সত্ত্বেও কেউ তার নয়। একজনকে সে কখনো ভালবাসতে পারবে না আর একজনকে সে কখনো ভালো না বেসে থাকতে পারবে না।
দেবদাস (২০০২-এর বাংলা চলচ্চিত্র)

দেবদাস শক্তি সামন্ত পরিচালিত ২০০২ সালের বাংলা ভাষার ভারতীয় চলচ্চিত্র। ঔপন্যাসিক শরৎচন্দ্র চট্টোপাধ্যায় রচিত বিয়োগাত্মক উপন্যাস "দেবদাস" অবলম্বনে ছবিটির চিত্রনাট্য রচনা করেছেন শক্তিপদ রাজগুরু ও শক্তি সামন্ত। এতে নাম ভূমিকায় অভিনয় করেছেন প্রসেনজিৎ চট্টোপাধ্যায়, পার্বতী চরিত্রে অর্পিতা পাল এবং চন্দ্রমুখী চরিত্রে ইন্দ্রাণী হালদার।
দেবদাস চলচ্চিত্রের সঙ্গীত পরিচালনা করেছেন বাবুল বোস। গীত রচনা করেছেন মুকুল দত্ত। গানে কণ্ঠ দিয়েছেন আশা ভোসলে, বাবুল সুপ্রিয় ও কুমার শানু।
প্রাকৃতিক বিজ্ঞান

প্রাকৃতিক বিজ্ঞান বা প্রকৃতিবিজ্ঞান বিজ্ঞানের একটি শাখা যেখানে প্রাকৃতিক বিভিন্ন ঘটনাবলি বিষয়ে আলোচনা হয়। পর্যবেক্ষণ ও নিরীক্ষার উপর ভিত্তি করে প্রকৃতি বিজ্ঞানে প্রাকৃতিক ঘটনাবলির বিস্তারিত বিবরণ, কার্যকারণ, পূর্বাভাস থাকে। প্রকৃতি বিজ্ঞানে পৌনঃপুনিক পরীক্ষা-নিরীক্ষার ভিত্তিতে বৈজ্ঞানিক অগ্রগতি ও উদ্ভাবনের যৌক্তিকতা ও কার্যকারিতা করা হয়ে থাকে।
প্রাকৃতিক বিজ্ঞানের দুইটি প্রধান ভাগ রয়েছে: জীববিজ্ঞান এবং ভৌত বিজ্ঞান। ভৌত বিজ্ঞানের অনেক শাখা রয়েছে। যেমন- পদার্থবিজ্ঞান, রসায়ন, মহাকাশ বিজ্ঞান, ভূবিজ্ঞান ইত্যাদি। এসব শাখার আবার একাধিক অধিশাখা রয়েছে।
পাশ্চাত্য দর্শনে, নিরীক্ষা নির্ভর বিজ্ঞান ও প্রাকৃতিক বিজ্ঞানে যৌক্তিক বিজ্ঞানের (ফর্মাল সায়েন্স) নীতি ব্যবহৃত হয়; যেমন- গণিত, যুক্তিবিদ্যা। প্রকৃতির কার্যকারণের নিয়মাবলি গাণিতিকভাবে প্রকাশ করা হয়ে থাকে, যেগুলো প্রকৃতির নীতি হিসেবে পরিচিত। সামাজিক বিজ্ঞানেও এধরনের যৌক্তিক বিজ্ঞানের নীতি ব্যবহৃত হয়, তবে তা মূলত গুণগত গবেষণার উপর জোর দেয়। অন্যদিকে প্রকৃতি বিজ্ঞান পরিমাণগত ও বাস্তব নিরীক্ষার উপর অধিক নির্ভরশীল।
আধুনিক প্রাকৃতিক বিজ্ঞান প্রাকৃতিক দর্শনের ঐতিহ্যগত নীতিমালার উপর প্রতিষ্ঠিত। এসব ঐতিহ্যগত নীতি প্রাচীন গ্রিক দর্শন, গ্যালিলিও, রেনে দেকার্ত, ফ্রান্সিস বেকন, নিউটনীয় বিজ্ঞান হতে উৎসারিত। নিউটন প্রাকৃতিক বিজ্ঞানে গাণিতিক ও নিরীক্ষাগত পদ্ধতির উপর জোর দিয়েছিলেন। তবে তা সত্ত্বেও, বর্তমানে প্রাকৃতিক বিজ্ঞানে দার্শনিক মত, অনুমান নির্ভর তত্ত্বের প্রয়োজনীয় ব্যবহার রয়েছে। ষোড়শ শতকে পদ্ধতিগত তথ্য সংগ্রহ ও অনুসন্ধানের ফলে প্রাকৃতিক ইতিহাসের সমৃদ্ধি ঘটে। বর্তমান যুগে প্রাকৃতিক ইতিহাস প্রকৃতির বিভিন্ন ঘটনার পর্যবেক্ষণগত কারণ ও নীতি বর্ণনা করে থাকে, যা বিজ্ঞান শিক্ষণে ব্যবহৃত হয়।
অঙ্গুলিসঞ্চালন (যৌন ক্রিয়া)

অঙ্গুলিসঞ্চালন হচ্ছে যোনি কিংবা পায়ুপথে নিজের বা অন্য কারো আঙ্গুল ঢুকিয়ে যৌনানন্দ লাভ করা। সাধারণত এ ধরনের যৌনক্রিয়া শৃঙ্গারের অন্তর্ভুক্ত যা মূল অন্তর্ভেদী যৌনমিলন করার আগে মানুষ করে, যদিও ক্ষেত্র বিশেষে শুধু আনন্দ করার জন্যও ব্যবহৃত হয়ে থাকে। এই প্রকার যৌনক্রিয়াকে এক ধরনের হস্তমৈথুন বা স্বমেহন বলা হবে যদি আঙ্গুল প্রবেশকারী নিজেই নিজের পায়ু বা যোনিপথে আঙ্গুল ঢোকায়।
যোনিতে উপর দিয়ে ভগাঙ্কুর নাড়াচাড়া করাটাও অঙ্গুলিসঞ্চালন হিসেবে পরিগণিত।
সাপাহার পাইলট উচ্চ বিদ্যালয়

সাপাহার পাইলট উচ্চ বিদ্যালয় বাংলাদেশের একটি প্রাচীন মাধ্যমিক বিদ্যালয়। এটি নওগাঁ জেলার সাপাহার থানার সাপাহার সদরে অবস্থিত। এটি মাধ্যমিক ও উচ্চ মাধ্যমিক শিক্ষা বোর্ড, রাজশাহী এর অধীনে পরিচালিত।
এটি ১৯৬২ সালে প্রতিষ্ঠিত। এটি সাপাহার এর প্রধান মাধ্যমিক বিদ্যালয় হিসেবে বিবেচিত হয়। বিদ্যালয়টি ২০১২ সালে তাদের ৫০ বছর পূর্তি অনুষ্ঠান উদযাপন করে। বিদ্যালয়টির EIIN No. ১২৩৭৫০। 
বিদ্যালয়টিতে ৬ষ্ঠ থেকে ১০ম শ্রেণী পর্যন্ত সহঃশিক্ষা কার্যক্রম চালু আছে। বিদ্যালয়ে বিজ্ঞান, মানবিক ও কারিগরি শাখা চালু আছে। বালক ও বালিকা পৃথক শাখার ব্যবস্থা আছে। শিক্ষক ও শিক্ষার্থীদের পড়ালেখার জন্য সমৃদ্ধ গ্রন্থাগার রয়েছে। শিক্ষর্থীদের জন্য সহঃশিক্ষা কার্যক্রম এর ব্যবস্থা আছে, ইংলিশ ল্যাংগুয়েজ ক্লাব এবং ডিবেটিং ক্লাব বিশেষ ভাবে সক্রিয়।
বিদ্যালয়টি বরাবরই সফলতার সাথে প্রতি বছর জেলার অন্যান্য বিদ্যালয় এর সাথে প্রতিযোগিতামূলক ফলাফল করে থাকে। জেএসসি ২০১৯ এ উপজেলায় সর্বোচ্চ সংখ্যক, ৭৭ জন জিপিএ-৫ অর্জন করে। জেএসসি ২০১৯ এ উপজেলায় সর্বোচ্চ সংখ্যক ৩৩ জন বৃত্তি লাভ করে। এসএসসি ২০২০ এ উপজেলায় ১ম, ২য় এবং ৩য় স্থান অধিকার সহ ১০৬ জন জিপিএ-৫ অর্জন করে যেখানে নম্বরের ভিত্তিতে জেলায় প্রথম স্থান অর্জন করে। এসএসসি ২০২০ এর ফলাফলের ভিত্তিতে উপজেলায় সর্বোচ্চ সংখ্যক ১৫ জন এর বৃত্তি লাভ করে।
দিলীপসিংজী

দিলীপসিংজী (; জন্ম: ১৩ জুন, ১৯০৫ - মৃত্যু: ৫ ডিসেম্বর, ১৯৫৯) ব্রিটিশ ভারতের নয়ানগর এলাকায় জন্মগ্রহণকারী বিখ্যাত ইংরেজ আন্তর্জাতিক ক্রিকেট তারকা ছিলেন। সচরাচর তিনি কুমার শ্রী দিলীপসিংজী বা কে এস দিলীপসিংজী নামে পরিচিত ছিলেন। ইংল্যান্ড ক্রিকেট দলের অন্যতম সদস্য ছিলেন তিনি। ১৯২৯ থেকে ১৯৩১ সময়কালে ইংল্যান্ডের পক্ষে আন্তর্জাতিক ক্রিকেটে অংশ নিয়েছিলেন।
ইংরেজ কাউন্টি ক্রিকেটে সাসেক্স ও কেমব্রিজ বিশ্ববিদ্যালয় এবং ভারতীয় ঘরোয়া ক্রিকেটে হিন্দু দলের পক্ষে খেলেছেন তিনি। দলে তিনি মূলতঃ ডানহাতি ব্যাটসম্যানের দায়িত্ব পালন করতেন। এছাড়াও ডানহাতে লেগ ব্রেক বোলিংয়ে পারদর্শী ছিলেন।
নয়ানগর রাজ্যের জাম সাহিব এলাকা থেকে দিলীপসিংজী এসেছেন। বর্তমান গুজরাতের কাথিয়াবার উপত্যকায় তিনি জন্মগ্রহণ করেছিলেন। তার ভাই হিম্মতসিংজী হিমাচলপ্রদেশের প্রথম লেফটেনেন্ট গভর্নর ছিলেন। অপর ভাই দিগ্বিজয়সিংজী, কাকা রঞ্জিতসিংজীর স্থলাভিষিক্ত হয়ে নয়ানগরের শাসক হন। ভারতের রাজকূটের রাজকুমার কলেজে অধ্যয়ন করেছেন তিনি। এরপর ইংল্যান্ডের গ্লুচেস্টারশায়ারের চেল্টেনহাম কলেজে পড়াশোনা করেন।
বিদ্যালয়ের ছাত্র থাকাকালে ক্রিকেট খেলতেন। ভবিষ্যতের এমসিসির সভাপতি এইচএস অ্যাল্থাম উইজডেনে তাকে ঘিরে লেখেন যে, চোখ, কব্জি ও পায়ের কারুকাজে তিনি সহজাত প্রতিভা ছিলেন। নিঃসন্দেহে তিনি সাধারণ মানদণ্ডের ঊর্দ্ধে। তার লেট কাট অত্যন্ত দৃষ্টিনন্দন ছিল। ব্যাটিংয়ে পরিপক্বতার দরুন সাধারণ বালকদের তুলনায় পৃথক ছিলেন তিনি।
১৯৩০ সালে সাসেক্সের সদস্য থাকাবস্থায় নর্দাম্পটনশায়ারের বিপক্ষে একদিনে ৩৩৩ রান তুলেন তিনি। চেল্টেনহাম কলেজ, কেমব্রিজ বিশ্ববিদ্যালয়, সাসেক্স ও ইংল্যান্ডের পক্ষে ব্যাটসম্যান হিসেবে বেশ সফলতা পান। কিন্তু অসুস্থতার কারণে বেশ আগেভাগেই খেলা থেকে অবসর নিতে বাধ্য হন।
১৯২৪ থেকে ১৯৩১ সাল পর্যন্ত মেরিলেবোন ক্রিকেট ক্লাবের প্রতিনিধিত্ব করেছেন। এ সময়ে ১৯২৯-৩০ মৌসুমে এমসিসি দলের সদস্যরূপে অস্ট্রেলিয়া ও নিউজিল্যান্ড গমন করেন।
১৯৩২ সালে ভারতীয় ক্রিকেট দল প্রথমবারের মতো টেস্ট খেলার উদ্দেশ্য নিয়ে ইংল্যান্ড গমন করে। প্রতিপক্ষীয় দলগুলোর বিপক্ষে তিনিসহ ইফতিখার আলি খান পতৌদি ভারতের পক্ষে অংশগ্রহণ করেননি। তবে, তারা নিজ কাউন্টি দল সাসেক্স ও ওরচেস্টারশায়ারের সদস্যরূপে খেলেছিলেন।
টেস্টে তার ব্যাটিং গড় ছিল ৫৮.৫০। এরফলে টেস্ট ক্রিকেটে অন্যতম সেরা ব্যাটসম্যান হিসেবে পরিগণিত হন তিনি।
ক্রিকেট খেলা থেকে অবসর নেয়ার পর অস্ট্রেলিয়া ও নিউজিল্যান্ডে ভারতের হাইকমিশনারের দায়িত্ব পালন করেন। এরপর ভারতে ফিরে সৌরাষ্ট্র রাজ্যের পাবলিক সার্ভিস কমিশনের সভাপতির দায়িত্ব পালন করেছেন দিলীপসিংজী।
৫ ডিসেম্বর, ১৯৫৯ তারিখে ৫৪ বছর বয়সে বোম্বেতে দিলীপসিংজী’র দেহাবসান ঘটে। তাঁব সম্মানার্থে দিলীপ ট্রফির প্রচলন ঘটানো হয়।
তার কাকা কুমার শ্রী রঞ্জিতসিংজীও ইংল্যান্ডের পক্ষে টেস্ট ক্রিকেটে অংশগ্রহণ করেছিলেন।
ব্যোমকেশ ও অগ্নিবাণ

ব্যোমকেশ ও অগ্নিবাণ হল অঞ্জন দত্ত পরিচালিত একটি বাংলা রহস্য চলচ্চিত্র। এটি ২০১৭ সালের ২২সেপ্টেম্বর মুক্তি পায়। আসলে এই চলচ্চিত্রটি শরদিন্দু বন্দ্যোপাধ্যায়ের উপসংহার ও অগ্নিবাণ দুটি গোয়েন্দা ব্যোমকেশ বক্সীর কাহিনীর মিলিত চিত্রায়ন।
ন্যাটালিয়া ডায়ার

ন্যাটালিয়া ডায়ার (জন্ম জানুয়ারী ১৩, ১৯৯৫) একজন মার্কিন অভিনেত্রী, সাধারনত যিনি মার্কিন সম্প্রচার ভিত্তিক প্রতিষ্ঠান নেটফ্লিক্সের কল্পবিজ্ঞান দৃশ্যকাব্য সমৃদ্ধ ধারাবাহিক "স্ট্রেঞ্জার থিংস" সিরিজে "ন্যান্সি উইলার" চরিত্রে অভিনয় করার জন্য সবার নিকট পরিচিত।
২০০৯ সালে, তাকে মার্কিন চলচ্চিত্র "তে" ক্লারিসা গ্রেন্জার ভূমিকায় অভিনয় করতে দেখা যায়। ২০১১ সালে, তিনি মার্কিন চলচ্চিত্র "দ্য গ্রেটিং অব হুইটনি ব্রাউন" এ অভিনয় করেন, চলচ্চিত্রটিতে তার সাথে অভিনয় করেন মার্কিন অভিনেত্রী ব্রুক শিল্ডস এবং মার্কিন-আইরিশ অভিনেতা আইডান কুইন। দ্যায়েরকে "আই বিলিভ ইন ইউনিকর্নস" নামক একটি স্বাধীন চলচ্চিত্রতে আবির্ভূত হতে দেখা যায়, যেটি ২০১৪ সালে যুক্তরাষ্ট্রের আস্টিন শহরে অনুষ্ঠত এসএক্সএসডব্লিউ চলচ্চিত্র উৎসবে প্রদর্শিত হয়। 
২০১৬ সালে, দ্যায়ের মার্কিন সম্প্রচার ভিত্তিক প্রতিষ্ঠান নেটফ্লিক্স এর ওয়েব সিরিজ "স্ট্রেন্জার থিংস"-এর প্রথম সিজনে "নেন্সি উইলার" চরিত্রে অভিনয় করেন। এক বিবৃতিতে নিশ্চিত করা হয় যে, তিনি নাটকটির সিজন ২ এ প্রত্যাবর্তন করছেন। 
ন্যাটালিয়া ডায়ার নিউ ইয়র্ক বিশ্ববিদ্যালয়ের একজন শিক্ষার্থী। তিনি নিউ ইয়র্ক শহরের "ওয়াশিংটন প্লেস" নামক স্থানে অবস্থিত গ্যালাতিন স্কুল অব ইনডিয়াইজড স্টাডিজ নামক বিদ্যালয়ে পড়াশোনা করেন।
ইসরায়েলি যুদ্ধাপরাধসমূহ

ইসরায়েলি যুদ্ধাপরাধসমূহ বলতে ইসরায়েল রাষ্ট্র কর্তৃক এ পর্যন্ত সংঘটিত বিভিন্ন যুদ্ধাপরাধকে বোঝায়।
১৯৬৭–১৯৭০ সালের আরব–ইসরায়েলি সংঘর্ষ চলাকালে ১৯৭০ সালের ৮ এপ্রিল ইসরায়েলি বিমানবাহিনী মিশরের বাহর এল-বকর শহরের একটি স্কুলের ওপর বোমাবর্ষণ করে। ইসরায়েলি বোমাবর্ষণের ফলে স্কুলটির ৪৬ জন শিক্ষার্থী নিহত ও ৫০ জনের বেশি আহত হয়।
নীলাঞ্জনা নীলা

নীলাঞ্জনা নীলা একজন বাংলাদেশী মডেল এবং অভিনেত্রী। তিনি লাক্স চ্যানেল আই সুপারস্টার প্রতিযোগিতার দ্বিতীয় রানার আপের বিজয়ী
সুদর্শনী অভিনেত্রী নীলাঞ্জনা নীলা চ্যানেল আই এর টিভি পোগ্রামের মাধ্যমে মিডিয়াতে অভিনয় জীবনের যাত্রা শুরু করেন।
সেভেন আপ, বাংলালিংক, ক্লোজ আপ, ইতালিয়ানো মেলামাইন, রিং আইডি, রে’ ডিটারজেন্ট পাউডার, মিস্টার ম্যাংগো’, ক্রিসেন্ট ফুটওয়্যারসহ অনেক ব্র্যান্ডের মডেল হিসেবে কাজ করেছেন তিনি।
মুহাম্মাদ ইবনে ইব্রাহিম আল আশ-শেখ

মুহাম্মাদ ইবনে ইব্রাহিম আল আশ-শেখ (১৮৯৩-১৯৬৯) একজন ইসলামি পণ্ডিত এবং সৌদি আরবের সাবেক গ্র্যান্ড মুফতি। তিনি ১৯৫৩ সাল থেকে ১৯৬৯ সালে তার মৃত্যুর পূর্ব মূহুর্ত পর্যন্ত গ্র্যান্ড মুফতির দায়িত্ব পালন করেছেন। তিনি সৌদি আরবের পর পর তিন জন বাদশাহর আমলে সম্মানিত আলেম হিসেবে বিবেচিত হতেন।
মুহাম্মাদ ইবনে ইবব্রাহিম আল আশ-শেখ ১৮৯৩ সালে আরবের বিখ্যাত বংশ আশ-শেখ এ জন্ম গ্রহণ করেন। তিনি মুহাম্মাদ ইবনে আবদুল ওয়াহহাব এর বংশধর। 
১৯৫৩ সালে মুহাম্মাদ ইবনে ইব্রাহিম আল আশ-শেখ সৌদি আরবের সর্বোচ্চ মুফতির পদে অর্থাৎ প্রধান মুফতি হিসেবে নিয়োগ লাভ করেন। প্রধান মুফতির পদে থাকাকালীন, ১৯৫৩ থেকে ১৯৬৯ সাল পর্যন্ত, তিনি সৌদি আরবের ধর্মীয় নীতিতে আধিপত্য বিস্তার করেন।. তিনি ১৯৬৯ সালে মারা যান।
তিনি বিশ্ব মুসলিম লীগের নীতিনির্ধারক কাউন্সিলের সভাপতি হিসেবে দায়িত্ব পালন করেন।
তিনি ছিলেন ইবরাহীম ইবনে মুহাম্মাদ আল আশ-শেখ এর পিতা, যিনি ১৯৭৫ থেকে ১৯৯০ সাল পর্যন্ত সৌদি আরবের বিচার মন্ত্রনালয়ের মন্ত্রী ছিলেন। মুহাম্মাদ ইবনে ইবব্রাহিম আল আশ-শেখ এর আরেক পুত্র হলেন আবদুল্লাহ ইবনু মুহাম্মাদ আল আশ-শেখ, যিনি  ১৯৯৩ থেকে ২০০৫ সাল পর্যন্ত সৌদি আরবের বিচার মন্ত্রকের মন্ত্রী ছিলেন।
পাকিস্তান বিমানবাহিনী

পাকিস্তান বিমানবাহিনী (পিএএফ) (—, , রিপোরটিং নাম: পিএএফ) হল পাকিস্তান সশস্ত্রবাহিনীর বিমানযুদ্ধের একটি শাখা, যা প্রাথমিকভাবে পাকিস্তানের আকাশ প্রতিরক্ষার কাজে নিয়োজিত, এছাড়াও তারা পাকিস্তান সেনাবাহিনী এবং পাকিস্তান নৌবাহিনীকে এয়ার সাপোর্ট প্রদান করে। পাকিস্তানে কৌশলগত বিমান পরিবহন এবং সরবরাহের কাজেও বিমানবাহিনী ভূমিকা পালন করে। পাকিস্তান বিমানবাহিনীতে প্রায় ৬৫,০০০ পূর্ণকালীন কর্মী (যার মধ্যে ৩,০০০ জন পাইলট) রয়েছেন এবং তারা বর্তমানে প্রায় ৮৮৩টি উড়োজাহাজ পরিচালনা করে।
নিশান-ই-হায়দার (উর্দু:) (আলীর প্রতীক), হলো পাকিস্তানের সর্বোচ্চ সামরিক খেতাব। পাইলট অফিসার রশিদ মিনহাজ (১৯৫১-২০ আগস্ট ১৯৭১) হলেন পাকিস্তান বিমানবাহিনীর একমাত্র সদস্য যিনি নিশান-ই-হায়দার পদকে ভূষিত হয়েছেন। তিনি নিজের জীবন বিসর্জন দিয়ে একটি ছিনতাইকৃত উড়োজাহাজ (যেটা বীর শ্রেষ্ঠ মতিউর রহমান মুক্তিযুদ্ধের জন্য নিয়ে যাচ্ছিলেন) ভারতে নিয়ে যাওয়া থেকে প্রতিহত করেন, তাই তাকে এই পদক দিয়ে সম্মানিত করা হয়। অন্যান্য অ্যাওয়ার্ডের অন্তর্ভুক্ত:
পিএএফ বর্তমানে চারটি ভিন্নধরনের প্রায় ৪৫০টি যুদ্ধ বিমান পরিচালনা করে। ২০২৫ সালের মধ্যে তারা দুটি বহুমুখী যুদ্ধ বিমান (এফ-১৬ ও জেএফ-১৭) ক্রয়ের মাধ্যমে বিমান সংখ্যা কমিয়ে আনতে আগ্রহী। পাকিস্তান বিমানবাহিনীর ২০টি ফ্রন্টলাইন স্কোয়াড্রন রয়েছে।
সৌদি আরবের প্রধান মুফতি

সৌদি আরবের প্রধান মুফতির পদটি দেশের সর্বোচ্চ ধর্মীয় কর্তৃত্বধারী। স্বয়ং বাদশাহ উক্ত পদে একজনকে নিয়োগ প্রদান করেন। পদাধিকার বলে প্রধান মুফতি দেশের ইলমী গবেষণা ও ফতোয়া বিষয়ক স্থায়ী কমিটির স্থায়ী সদস্য হন।
প্রধান মুফতি সৌদি আরবের সবচেয়ে ক্ষমতাশালী ধর্মীয় কর্তৃপক্ষ। তার প্রধান কাজ হলো বিভিন্ন আইনি ও সামাজিক বিষয়ে ফতোয়া প্রদান করা। সৌদি আরবের আদালত ব্যবস্থা তার এই ফতোয়ার দ্বারা ব্যাপক ভাবে প্রভাবিত।
১৯৫৩ সালে বাদশাহ আব্দুল আজিজ সৌদি আরবের জন্য প্রধান মুফতির পদ সৃষ্টি করেন। তিনি মুহাম্মাদ ইবনে ইবরাহিম আশ-শেখ কে উক্ত পদে নিয়োগ দেন। তিনিই প্রথম প্রধান মুফতি। সাধারণত আশ-শেখ বংশ থেকেই প্রধান মুফতি নির্বাচিত হয়ে থাকে। এই বংশটিতেই মুহাম্মদ ইবনে আব্দ আল-ওয়াহাব জন্ম গ্রহণ করেছিলেন। তবে ইবনে বায এই বংশের সদস্য না হয়েও প্রধান মুফতি হয়েছিলেন। ১৯৬৯ সালে বাদশাহ ফয়সাল প্রধান মুফতির পদ বিলুপ্ত ঘোষণা করেন এবং এর পরিবর্তে বিচারপতি মন্ত্রক চালু করেন। এরপর ১৯৯৩ সালে ইবনে বায কে প্রধান মুফতি হিসেবে নিয়োগ দেওয়ার মাধ্যমে আবার পদটি চালু হয়। ইবনে বাযের মৃত্যুর পর বাদশাহ ফাহাদ বর্তমান মুফতি আবদুল আজিজ বিন আবদুল্লাহ আল শাইখ কে নিযুক্ত করেন।
কুরআনে উল্লেখিত ব্যক্তিদের নামের তালিকা

এই নিবন্ধটি কুরআনে উল্লেখিত ব্যক্তিদের নামের তালিকা প্রসঙ্গে। ব্যক্তিটি হতে পারেন নবী, রাসূল, সৎ মানুষ, অসৎ মানুষ, ফেরেশতা কিংবা শয়তান।
আঁকড়ে ধরা

যৌনতার ক্ষেত্রে, আঁকড়ে ধরা হলো কোনো ব্যক্তি কর্তৃক অন্য কোনো অনিচ্ছুক ব্যক্তিকে যৌন কামনা তাড়িত হয়ে স্পর্শ বা আদর করা। অনেক সমাজে শব্দটি নেতিবাচক অর্থ বহন করে, এবং যৌন আক্রমণ হিসেবে বিবেচিত হতে পারে। নারীদের ক্ষেত্রে যে অঙ্গগুলো সবচেয়ে বেশি আঁকড়ে ধরা হয় সেগুলো হল নিতম্ব, স্তন, যোনি ও ঊরু। যারা আঁকড়ে ধরে, তারা সাধারণত হাত ব্যবহার করে, তবে শরীরের অন্য কোনো অঙ্গও ব্যবহার করতে পারে।
আঁকড়ে ধরার ঘটনা বিশ্বব্যাপী ঘটে। কোনো কোনো দেশে এটি একটি নিয়মিত ঘটনা। কিছু কিছু দেশে ভিড়ের মধ্যে বা জনাকীর্ণ স্থানে নারীদের নিতম্ব আঁকড়ে ধরা বা নিতম্বে চাপড় মারা নিত্যনৈমিত্তিক ঘটনা। অনেক দেশে অনাকাঙ্ক্ষিতভাবে কোনো ব্যক্তির শরীরের যে কোনো অংশ আঁকড়ে ধরা বেআইনি, এবং প্রায় সকল দেশেই এটি অগ্রহণযোগ্য আচরণ হিসেবে বিবেচিত হয়। বিংশ শতাব্দীর মাঝামাঝিতে ইতালিতে পুরুষ কর্তৃক নারীদের নিম্নাঙ্গ চেপে ধরা একটি দৈনন্দিন বিষয় ছিল, কিন্তু 'আঁকড়ে ধরা' শব্দগুচ্ছটি তখন প্রচলিত ছিল না। জাপানে বাস ও ট্রেনে নারীদের আঁকড়ে ধরার ঘটনা এত বেশি ঘটে যে সেখানকার কর্তৃপক্ষ 'আঁকড়ে ধরা'র বিরুদ্ধে অভিযান চালিয়েছে, যা প্রচারমাধ্যমের দৃষ্টি আকর্ষণ করেছে এবং সাম্প্রতিক বছরগুলোতে এ বিষয়ে পর্যবেক্ষণ আরম্ভ হয়েছে। ভারত, নেপাল এবং বাংলাদেশসহ দক্ষিণ এশিয়ার বিভিন্ন অংশে নারীদের প্রকাশ্যে আঁকড়ে ধরা বা যৌন হয়রানি করাকে সাধারণত ইভটিজিং নামে অভিহিত করা হয়।
জাপানে যেসব পুরুষ প্রকাশ্যে নারীদের আঁকড়ে ধরে তারা "চিকান" (痴漢, チカン, or ちかん) নামে পরিচিত; এবং এই শব্দটি দ্বারাই জাপানে 'আঁকড়ে ধরা'কে বুঝানো হয়। জনাকীর্ণ ট্রেন নারীদের আঁকড়ে ধরার একটি সাধারণ স্থান এবং ২০০১ সালে পরিচালিত একটি জরিপ অনুযায়ী, ট্রেনে যাতায়াতকারী ৭০ শতাংশের বেশি ছাত্রীকে আঁকড়ে ধরা হয়েছে। এই সমস্যা সমাধানের লক্ষ্যে কিছু রেলওয়ে কোম্পানি কেবল নারীদের জন্য যাত্রীবাহী গাড়ি চালু করেছে। জনাকীর্ণ ট্রেন নারীদের আঁকড়ে ধরার একটি দৈনন্দিন স্থান হলেও আরেকটি এরকম স্থান হচ্ছে বাইসাইকেল পার্কিং অঞ্চলসমূহ, যেখানে সাইকেলের তালা খোলার জন্য ঝুঁকে থাকা নারীরা আক্রমণের লক্ষ্যবস্তুতে পরিণত হয়।
এই সমস্যাটি পুরুষদের ভিন্নভাবে ক্ষতিগ্রস্ত করে। জাপানে যে কোনো মামলায় শাস্তিপ্রদানের হার প্রায় ৯৯ শতাংশ। এজন্য নির্দোষ ব্যক্তিরা আদালতে তাদের নির্দোষিতা প্রমাণ করতে সমস্যার মুখোমুখি হয়। তবে জাপানের ফৌজদারি আদালতগুলো ঐতিহ্যগতভাবে আঁকড়ে ধরার মামলাগুলোর প্রতি তেমন গুরুত্ব দিত না। কেবল সাম্প্রতিক সময়ে এই সামাজিক সমস্যাটি সমাধান করার রক্ষ্যে তারা এসব মামলায় কঠোর সাজা দিতে শুরু করেছে।
২০১৭–১৮ বাংলাদেশ ক্রিকেট দলের দক্ষিণ আফ্রিকা সফর

বাংলাদেশ ক্রিকেট দল দুইটি টেস্ট ক্রিকেট, তিনটি একদিনের আন্তর্জাতিক এবং তিনটি টুয়েন্টি২০ আন্তর্জাতিক খেলার জন্য দক্ষিণ আফ্রিকা সফর করে, যা সেপ্টেম্বর থেকে অক্টোবর ২০১৭-এ অনুষ্ঠিত হয়। সফরে বাংলাদেশ সব কয়টি ম্যাচ হেরে যায়। এর জেরে দেশের ইতিহাসের সবচেয়ে সফল টেস্ট অধিনায়ক মুশফিকুর রহিমকে দায়িত্ব থেকে সরিয়ে দেওয়া হয়। বিদায় নিতে হয় বাংলাদেশের সফলতম কোচ চন্ডিকা হাথুরুসিংহেকেও।
শুভ্র দেব

শুভ্র দেব একজন বাংলাদেশী সঙ্গীতশিল্পী। ২৬ আগস্ট, ১৯৬৬ সালে সিলেটে জন্মগ্রহণ করেন। তিনি ১৯৭৮ সাল থেকে গান করেন। ২০২৪ সালে তিনি সংগীতসাধনায় তাঁর অসামান্য অবদানের জন্য একুশে পদকে ভূষিত হন।
শুভ্র দেবের জন্ম বাংলাদেশের সিলেটে। তিনি ঢাকা বিশ্ববিদ্যালয়ের জৈবরসায়ন বিভাগ থেকে মাস্টার্স ডিগ্রী অর্জন করেন। ১৯৭৮ সালে বাংলাদেশ টেলিভিশনের "নতুন কুঁড়ি" অনুষ্ঠানে গানের প্রতিযোগীতায় অংশ নিয়ে তিনি প্রেসিডেন্ট পুরস্কার লাভ করেন।
শুভ্র দেব গত শতকের আশির দশকে তার কর্মজীবন শুরু করেন। তিনি আধুনিক রোমান্টিক গান গেয়ে থাকেন। তার প্রকাশিত প্রথম সঙ্গীত অ্যালবাম "'হ্যামিলনের বাঁশিওয়ালা"'। অ্যালবামটি ১৯৮৪ সালে প্রকাশিত হয়। এছাড়াও তিনি আরেকজন বাংলাদেশী গায়িকা শাকিলা জাফর ও ভারতীয় শিল্পী অলকা ইয়াগনিকের সাথে যৌথ গান গেয়েছেন। যে সমস্ত বাংলাদেশী শিল্পী এমটিভি'র তৈরী মিউজিক ভিডিওতে অংশগ্রহণ করেছেন, তিনি তাদের প্রথম দিকের একজন। তার টেলিছবি স্ত্রীর পত্র ২০০৩ সালে সেরা টেলিছবি হিসেবে "ইউরো-বিনোদন বিচিত্রা পুরস্কার" লাভ করে।
২০১৪ সালের জুন মাসের মধ্যে তিনি ২৫টি অ্যালবাম প্রকাশ করেন। তাদের কিছু  'হ্যামিলনের বাঁশিওয়ালা', "জুয়েল স্মরণি', "যে বাঁশি ভেঙে গেছে", 'কোন এক সন্ধ্যায়', 'ছোঁয়া', 'শেষ চিঠি', 'সাদা কাগজ', 'আমার ভালোবাসা', 'বুকের জমিন', 'প্রিয়জন', 'বন্ধন', 'ভাবতেই পারিনা', 'মনে পড়ে', চম্পাবতী', 'মনের ঠিকানা', 'ললিতা', স্বপ্নলোকে তুমি', 'স্বার্থপর', এবং 'তুমি আর আমি'।
মুজীবুর রহমান খাঁ

মুজীবুর রহমান খাঁ (২৩ অক্টোবর ১৯১০ - ৫ অক্টোবর ১৯৮৪) হলেন একজন বাংলাদেশী সাংবাদিক ও সাহিত্যিক। তিনি জাতীয় প্রেস ক্লাবের প্রতিষ্ঠাকালীন সভাপতি ছিলেন। সাহিত্য ও সাংবাদিকতায় অবদানের জন্য তিনি পাকিস্তান সরকার প্রদত্ত সেতারা-ই-কায়েদে আজম এবং সাংবাদিকতায় অবদানের জন্য ১৯৮০ সালে বাংলাদেশ সরকার প্রদত্ত সরকারি সম্মান একুশে পদকে ভূষিত হন।
মুজীবুর ১৯১০ সালের ২৩ অক্টোবর তৎকালীন ব্রিটিশ ভারতের বেঙ্গল প্রেসিডেন্সির (বর্তমান বাংলাদেশ) নেত্রকোণা জেলার উলুয়াটি গ্রামে জন্মগ্রহণ করেন। তিনি ১৯২৮ সালে নেত্রকোণার আঞ্জুমান হাইস্কুল থেকে প্রবেশিকা পাস করেন। পরবর্তীতে তিনি ১৯৩৪ সালে আনন্দ মোহন কলেজ থেকে বি এ পাস করেন এবং ১৯৩৮ সালে কলকাতা বিশ্ববিদ্যালয় থেকে ইংরেজি সাহিত্যে এম এ ডিগ্রি অর্জন করেন।
বিশ্ববিদ্যালয়ে ভর্তির কিছু দিন পর তিনি বিশ্ববিদ্যালয়ে পড়াশুনা ত্যাগ করে ২৪ পরগণার হারুয়া উচ্চ বিদ্যালয়ে প্রধান শিক্ষক পদে যোগ দেন। পাশাপাশি শুরু করেন সাংবাদিকতা। তিনি ১৯৩৬ সালে কলকাতার সাপ্তাহিক মোহাম্মদীতে সাংবাদিক হিসেবে যোগ দেন। একই বছরের ৩১ অক্টোবর তিনি দৈনিক আজাদে সহ-সম্পাদক হিসেবে যোগ দেন এবং সেখানে ১৯৩৯ সাল পর্যন্ত এই পদে দায়িত্ব পালন করেন। ১৯৩৯ সালে তিনি যুগ্মসম্পাদকের পদ লাভ করেন। ১৯৪৮ সালে সৈনিক আজাদ ঢাকায় আসার পর তিনি একই পদে তার দায়িত্ব পালন করতে থাকেন। পাশাপাশি তিনি ১৯৫৩ সাল থেকে মাসিক মোহাম্মদীর সম্পাদক হিসেবে অতিরিক্ত দায়িত্ব পালন করেন। তিনি ১৯৬৫ সাল পর্যন্ত আজাদ ও মোহাম্মদীতে তার দায়িত্ব পালন করেন। ১৯৬৫ সালে তিনি ঢাকা থেকে প্রকাশিত দৈনিক পয়গামের সম্পাদক পদে যোগ দেন এবং ১৯৭১ সাল পর্যন্ত এই দৈনিকের সাথে জড়িত ছিলেন। স্বাধীনতা উত্তর ১৯৭৬ সালে দৈনিক আজাদ পুনঃপ্রকাশিত হলে তিনি এই পত্রিকার সম্পাদকমন্ডলীর সভাপতির পদ লাভ করেন। মৃত্যুর পূর্ব পর্যন্ত তিনি এই পদে বহাল ছিলেন।
মুজীবুর বিভিন্ন সামাজিক, সাহিত্যিক ও সাংস্কৃতিক সংগঠনের সাথে জড়িত ছিলেন। তিনি অল বেঙ্গল অ্যান্টিফ্যাসিস্ট রাইটার্স গিল্ডের প্রতিষ্ঠাতা সহ-সভাপতি এবং ১৯৪৪ সালে বঙ্গীয় মুসলমান সাহিত্য সমিতির সম্পাদকের পদ লাভ করেন। ১৯৪৬ সালে তিনি ভারতের প্রথম বঙ্গীয় গণপরিষদের সদস্য নির্বাচিত হন। তিনি ১৯৫২ সালে মিশর এবং ১৯৫৪ সালে হল্যান্ড সফরে যান। ১৯৫৪ সালের ২০ অক্টোবর ঢাকায় পূর্ব পাকিস্তান প্রেসক্লাব প্রতিষ্ঠিত হয়। তিনি এর প্রতিষ্ঠাকালীন সভাপতি নির্বাচিত হন এবং ১৯৫৮ সাল পর্যন্ত এই পদে নিযুক্ত ছিলেন। এছাড়া তিনি ১৯৫৪ সালে গঠিত পূর্ব পাকিস্তান রেনেসাঁ সোসাইটির প্রতিষ্ঠাতা আহবায়ক, পাকিস্তান আর্টস কাউন্সিলের সাধারণ সম্পাদক এবং বুলবুল ললিতকলা একাডেমির সহ-সভাপতি পদে দায়িত্ব পালন করেন।
মুজীবুর রহমান ১৯৮৪ সালের ৫ অক্টোবর ঢাকার শহীদ সোহরাওয়ার্দী হাসপাতালে মৃত্যুবরণ করেন। তাকে ঢাকার বনানি কবরস্থানে সমাহিত করা হয়।
শাকিলা জাফর

শাকিলা শর্মা (জন্ম ২৮ ফেব্রুয়ারি ১৯৬২) যিনি শাকিলা জাফর নামে অধিক পরিচিত, হলেন একজন বাংলাদেশী গায়িকা। তিনি দীর্ঘকাল ধরে বাংলাদেশী মিডিয়ায় কাজ করছেন। তিনি তার কর্মজীবনে অসংখ্য গান গেয়েছেন। তার উল্লেখযোগ্য গানের মধ্যে রয়েছে 'তুমি মিষ্টি করে দুষ্টু বলো শুনতে ভালো লাগে',‘বন্ধু আইব পালকি নিয়া আমার বাড়ি রে’, ‘আকাশ ছুঁতে পারনি বলে নীলিমার জন্য হাহাকার’, ‘পাথরের পৃথিবীতে কাঁচের হৃদয়’, ‘পৃথিবীকে সাক্ষী রেখে’, ‘পাইছি গো পাইছি গো আজকে তোমায় পাইছি গো’সহ প্রভৃতি।
শাকিলা ২৮ ফেব্রুয়ারি ১৯৬২ সালে পাকিস্তানের করাচিতে জন্মগ্রহণ করেন। তার পিতা পাকিস্তানের শিল্প উন্নয়ন ব্যাংকের একজন কর্মকর্তা হওয়ার সুবাদে শৈশবে পাকিস্তানে বড় হন। ১৯৭০ সালে শাকিলা বাংলাদেশে ফিরে আসেন এবং "উইলস লিটল ফ্লাওয়ার স্কুলে" ভর্তি হন। তিনি ঢাকা বিশ্ববিদ্যালয় থেকে দর্শন বিভাগে স্নাতক ডিগ্রী সম্পন্ন করেন।
শাকিলার কর্মজীবন শুরু হয় ১৯৮৩ সালে বাংলাদেশ টেলিভিশনের অনুষ্ঠান "যদি কিছু মনে না করেন" এ 'তুলা রাশির মেয়ে' নামক গান গাওয়ার মাধ্যমে। গানটি জ্যোতিষশাস্ত্র বিষয়ক ছিলো। তিনি শুভ্র দেবের সাথে যৌথ ভাবে অনেক গান গেয়েছেন। এছাড়া তিনি নজরুলগীতি গাওয়ার জন্য বিখ্যাত।
শাকিলা প্রথমে মান্না জাফরকে বিয়ে করেন। বিয়ের পর তার নামের সাথে "জাফর" যুক্ত হয়। এই দম্পতির একটি সন্তান আছে। কিন্তু শাকিলা ও মান্না জাফরের মধ্যে বিবাহ বিচ্ছেদের ঘটনা ঘটে। এর দীর্ঘদিন পর শাকিলা ভারতের মুম্বাই শহরের রবি শর্মা নামের একজন কবিকে বিবাহ করেন। বিয়ের পর তার নাম হয় শাকিলা শর্মা।
হাসানউজ্জামান খান

হাসানউজ্জামান খান (৫ সেপ্টেম্বর ১৯২৬ - ১৮ মে ২০১৫) ছিলেন একজন বাংলাদেশি সাংবাদিক। তার ৬০ বছরের দীর্ঘ কর্মজীবনে তিনি দৈনিক আজাদ, স্বাধীনতা, পাকিস্তান অবজারভার, নিউ নেশন, বাংলাদেশ টুডে এবং ফিনান্সিয়াল এক্সপ্রেস পত্রিকায় কাজ করেন। সাংবাদিকতায় অবদানের জন্য বাংলাদেশ সরকার তাকে ১৯৯৪ সালে একুশে পদকে ভূষিত করে।
হাসান ১৯২৬ সালের ৫ সেপ্টেম্বর ঢাকা জেলার কেরানীগঞ্জ উপজেলার কলাতিয়া গ্রামে জন্মগ্রহণ করেন। তার পৈতৃক নিবাস মানিকগঞ্জ জেলার মূলজান গ্রামে। হাসানউজ্জামান খান ১৯৪৩ সালে ঠাকুরগাঁও ইংরেজি হাই স্কুল (বর্তমানে ঠাকুরগাঁও সরকারি বালক উচ্চ বিদ্যালয়) থেকে প্রবেশিকা পাস করেন। 
দ্বিতীয় বিশ্বযুদ্ধের সময় দেশে দুর্ভিক্ষ দেখা দিলে তিনি চাকরির সন্ধানে কলকাতায় চলে যান এবং সেখানে রেশনিং কর্মকর্তা হিসেবে যোগ দেন।
হাসান ১৯৪৫ সালে কলকাতার দৈনিক আজাদে সাংবাদিক হিসেবে যোগদান করেন। সাংবাদিকতার পাশাপাশি তিনি কমিউনিস্ট পার্টির সাথে যুক্ত হয়ে পড়েন। তার কমরেড মোজাফফর আহমদ এবং মণি সিংহদের সাথে সাক্ষাতের সৌভাগ্য মিলে। ১৯৫০ সালে পার্টির গোপন নথি নিয়ে দেশে আসার পথে তিনি পুলিশের হাতে ধরা পড়েন। ১৯৫০ থেকে ১৯৫৫ সাল পর্যন্ত পাঁচ বছর ঢাকা কেন্দ্রীয় কারাগারে রাজবন্দী ছিলেন। জেলে তার মুনীর চৌধুরী, সরদার ফজলুল করিম, ব্যারিস্টার আমীর-উল-ইসলাম, সৈয়দ আলী আকসাদের সাক্ষাৎ লাভ করেন এবং তাদের সাথে তার সম্পর্ক গড়ে ওঠে। ১৯৫৫ সালে জেল থেকে ছাড়া পাওয়ার পর তার মামা আবদুর রাজ্জাক তাকে তার শান্তিনগরের বাসায় নিয়ে যান।
হাসান পুনরায় সাংবাদিকতা শুরু করেন। প্রথমে মিল্লাতে যোগদান করেন, পরে একে একে দৈনিক ইত্তেফাক, পাকিস্তান অবজারভার, দৈনিক আজাদ এবং মর্নিং নিউজে কাজ করেন। বাংলাদেশ স্বাধীন হওয়ার পর মর্নিং নিউজ বন্ধ হয়ে গেলে তিনি বাংলাদেশ সংবাদ সংস্থায় (বাসস) যোগ দেন। ১৯৯০-এর দশকে অবসর গ্রহণের পূর্ব পর্যন্ত তিনি সেখানে নিযুক্ত ছিলেন। ১৯৭৩-৭৪ সালের দিকে সাংবাদিক ফয়েজ আহমেদ তাকে বঙ্গবার্তা পত্রিকায় সাথে যুক্ত করেন। কিন্তু বছর খানেক সেখানে থাকার পর দুজনেই আবার বাসসে যোগ দেন। অবসর গ্রহণের পরেও তিনি ইংরেজি দৈনিক ডেইলি নিউ নেশন এবং বাংলাদেশ টুডেতে কয়েক বছর কাজ করেন এবং পরে বাসসে চুক্তিভিত্তিক নিয়োগ লাভ করেন। দুই বছর সেখানে কাজ করার পর ফিনান্সিয়াল এক্সপ্রেস-এ যোগ দেন এবং মৃত্যুর পূর্ব পর্যন্ত এই পত্রিকার সাথে যুক্ত ছিলেন।
হাসান আয়েশা সিদ্দিকার সাথে বিবাহবন্ধনে আবদ্ধ হন। এই দম্পতির এক কন্যা - মনিদীপা এবং দুই পুত্র। জাতীয় অধ্যাপক জ্ঞানতাপস আবদুর রাজ্জাক তার মামা।
খান ২০১৫ সালের ১৮ মে হৃদরোগে আক্রান্ত হয়ে ঢাকার জাতীয় হৃদরোগ ইনস্টিটিউটে মৃত্যুবরণ করেন। ১৯ মে যোহরের নামাজের পর জাতীয় প্রেস ক্লাবে তার জানাজা অনুষ্ঠিত হয়। পরে তাকে মিরপুর শহীদ বুদ্ধিজীবী কবরস্থানে সমাহিত করা হয়।
কারমিনা ব্যুরানা

কারমিনা ব্যুরানা যার ল্যাটিন অর্থ হল "ব্যুয়ার্ন-এর গান"। এটি মূলত একটি পাণ্ডুলিপি যা ১১ শতক থেকে ১৩ শতকের মাঝে ক্লার্জি বা খ্রিস্টীয় ধর্মযাজক ও ছাত্রদের দ্বারা রচিত ২৫৪টি পদ্য ও নাটিকার সংকলন, যেখানে বিদ্রূপাত্মক, মুক্তচিন্তা ও ব্যঙ্গাত্মক রচনার ধাঁচ পরিলক্ষিত হয়। এর রচয়িতাদের ল্যাটিন সাহিত্যের মধ্যযুগীয় প্রধান লেখক হিসেবে মানা হয়। এই রচনাগুলোর মধ্যে মধ্য-উচ্চ-ডয়েস/জার্মান ও প্রাচীন ফ্রেঞ্চ বা প্রোভেঞ্চাল ধাঁচও লক্ষ্য করা যায়।
মধ্যযুগীয় কালে ল্যাটিন ভাষা লিঙ্গুয়া ফ্রাঙ্কা হিসেবে ব্যবহৃত হত, যাকে বিদ্বান পরিব্রাজক, বিশ্ববিদ্যালয় ও ধর্মবিদরা যোগাযোগের জন্য আদর্শ হিসেবে মানতেন। এই রচনাটি মূলত গোলিয়ার্ড ও ক্যাথোলিক চার্চের ক্লার্জিদের রচনায় সমৃদ্ধ। এই পাণ্ডুলিপিটি, বেনেডিক্টাইন মনেস্টেরি অফ বেনেডিক্টব্যুয়ের্ন, বাভারিয়া, যা এখন বাভারিয়ান স্টেট লাইব্রেরি নামে পরিচিত, ১৮০৩ সালে খুঁজে পাওয়া যায়। এর সাহিত্যকর্ম অক্সিটানিয়া, ইংল্যান্ড, ফ্রান্স, স্কটল্যান্ড, আরাগন, ক্যাস্টাইল ও পবিত্র রোম সাম্রাজ্যকে উপস্থাপন করে।
আহা কল্যাণম

আহা কল্যাণম (; ) হচ্ছে ২০১৪ সালে মুক্তিপ্রাপ্ত একটি ভারতীয় চলচ্চিত্র। চলচ্চিত্রটি যশ রাজ ফিল্মসের ব্যানারে আদিত্য চোপড়া দ্বারা প্রযোজিত এবং গোকুল কৃষ্ণ দ্বারা পরিচালিত হয়েছিলো। চলচ্চিত্রটির কাহিনী লিখেছিলেন মনীষ শর্মা এবং এই "আহা কল্যাণম" মূলত ২০১০ সালের "ব্যান্ড বাজা বারাত" (হিন্দি) এর পুনর্নির্মাণ যেখানে রণবীর সিংহ এবং অনুষ্কা শর্মা মুখ্য ভূমিকায় ছিলেন। চলচ্চিত্রটি দ্বিভাষী (তামিল এবং তেলুগু) হিসেবে মুক্তি দেওয়া হয়েছিলো এবং তেলুগু ভাষাতেও একই টাইটেল (আহা কল্যাণম) ছিলো যদিও কল্যাণম শব্দটি তামিল ভাষার। অন্যদিকে "ব্যান্ড বাজা বারাত" এর আরেকটি তেলুগু সংস্করণ "জবরদস্ত" ২০১৩ সালে মুক্তি পেয়েছিলো। আহা কল্যাণম চলচ্চিত্রটির প্রথম ট্রেলার ২০১৩ সালের ২০ ডিসেম্বর ছাড়া হয় এবং ২০১৪ সালের ২১ ফেব্রুয়ারি চলচ্চিত্রটি মুক্তি পায়।
শক্তিবেল (ননী) একজন ভাদামে এবং ভবঘুরে ছেলে। একদা এক বিয়ের অনুষ্ঠানে তার শ্রুতি (বাণী কাপুর) নামের এক মেয়ের সঙ্গে পরিচয় হয়। শ্রুতি এবং ননী 'গেট্টি মালাম' নামের একটি প্রতিষ্ঠান গড়ে তোলে যার কাজ হচ্ছে বিয়ের আয়োজন করা।
করুণানিধান বন্দ্যোপাধ্যায়

করুণানিধান বন্দ্যোপাধ্যায় (১৯ নভেম্বর, ১৮৭৭ — ৫ ফেব্রুয়ারি, ১৯৫৫) একজন বাঙালী রোমান্টিক রবীন্দ্রানুসারী জাতীয়তাবাদী কবি।
তিনি নদিয়া জেলার শান্তিপুরের কাছে বাগআঁচড়া গ্রামে জন্মগ্রহণ করেছিলেন। পিতার নাম নৃসিংহ বন্দ্যোপাধ্যায়। করুণানিধান শান্তিপুর মিউনিসিপ্যাল স্কুল থেকে ১৮৯৬ সালে এন্ট্রান্স ও কলকাতা মেট্রোপলিটন ইনস্টিটিউশন থেকে এফ.এ পাস করে কলকাতা জেনারেল অ্যাসেমব্লিজ ইনস্টিটিউশনে বি.এ পড়া শুরু করেন। ১৯০২ সালে বি.এ পাশ করে শিক্ষকতা করতেন।
ছাত্র জীবন থেকে কবিতা লিখতেন। তার প্রথম লেখা দেশাত্মবোধক কাব্য "বঙ্গমঙ্গল" প্রকাশিত হয় ১৯০১ সালে। এটি রাজরোষে পড়ার আশঙ্কায় বিনা নামে বের হয়। অন্যান্য কাবগ্রন্থের মধ্যে প্রসাদী, ঝরাফুল, শান্তিজল, শতনরী, রবীন্দ্র আরতি, গীতায়ন ইত্যাদি উল্লেখযোগ্য। তার দ্বারা পরবর্তীতে মোহিতলাল মজুমদার প্রমুখ অনেক কবি প্রভাবিত হন।
সাহিত্যে অবদানের কারণে কলকাতা বিশ্ববিদ্যালয় তাকে জগত্তারিণী স্বর্ণপদক প্রদান করে ১৯৫১ সালে।
টেথীয় খাত

টেথীয় খাত হল একটি সুপ্রাচীন সমুদ্র খাত; মেসোজোয়িক মহাযুগের (২৫.২২ কোটি - ৭.২১ কোটি বছর আগে) মাঝামাঝি সময় থেকে পরবর্তী সিনোজোয়িক মহাযুগেরও (মোটামুটি ৭.২১ কোটি বছর আগে থেকে শুরু হয়ে এখনও পর্যন্ত) একটা দীর্ঘ সময় পর্যন্ত অধুনালুপ্ত টেথিস মহাসাগরের উত্তর উপকূলের কাছাকাছি এর অস্তিত্ব বজায় ছিল।
আজ থেকে প্রায় ২০ কোটি বছর আগে জুরাসিক যুগের (২০.১৩ কোটি - ১৫.২১ কোটি বছর আগে) প্রথম দিকে কিমেরীয় পাত ভূতাত্ত্বিক পাত (টেকটনিক প্লেট) চলাচলের কারণে ক্রমশ উত্তরে সরে এসে লরেশিয়ার পূর্ব অংশের সাথে মিশে গেলে তার আরও উত্তরমুখী চলন বন্ধ হয়; কিন্তু এর ফলে কিমেরীয় পাতটি ক্রমশ লরেশীয় পাতের তলায় ভিতর দিকে ঢুকে যেতে শুরু করে। ফলে টেথীয় খাত গড়ে ওঠে। আবার স্মিথ (১৯৭১), ডিউই, পিটম্যান, বোন্যাঁ (১৯৭৩), লাউবশার ও বেরনুলি (১৯৭৩), বেজু-দুভাল, দেকুর, পিঞ্চন (১৯৭৭), প্রমুখ ভূ-বিজ্ঞানীরা মনে করেন, টেথিস সাগরের তলদেশই ছিল একটি সামুদ্রিক পাত যা ভূত্বকীয় পাতের চলনের দরুন লরেশীয় মহাদেশীয় পাতের তলায় প্রবেশ (subduct) করে্ছিল।
ক্রিটেশিয়াস যুগের (মোটামুটি ১৪.৫ কোটি - ৭.২১ কোটি বছর আগে) শেষের দিক থেকে পরবর্তী প্যালিওজিন যুগে (৬.৬ কোটি - ২.৩ কোটি বছর আগে) টেথীয় খাতের বিস্তৃতি সবচেয়ে বেশি ছিল বলে মনে করা হয়। আজকের গ্রিস থেকে পশ্চিম প্রশান্ত মহাসাগর পর্যন্ত এই খাত বিস্তৃত ছিল। এই টেথীয় খাতে একটি ভূত্বকীয় পাত অপর একটির তলায় প্রবেশ করার ফলেই সম্ভবত দক্ষিণের অতিমহাদেশ গন্ডোয়ানায় ভাঙন শুরু হয় ও গন্ডোয়ানা ভেঙে আফ্রিকা, আরব ও ভারতীয় পাতের ক্রমশ উত্তরমুখী চলন শুরু হয়। এই পাতগুলি ক্রমে উত্তরে সরে এসে ইউরেশীয় পাতের সাথে মিলিত হলে টেথিস সাগর ও সেই সঙ্গে টেথীয় খাতেরও অবলুপ্তি ঘটে। টেথীয় খাতের অবশেষ এখনও দক্ষিণপূর্ব ইউরোপ ও দক্ষিণপূর্ব এশিয়ার দক্ষিণপশ্চিম অংশে খুঁজে পাওয়া যায়।
দক্ষিণ ভারতীয় পাতটি ক্রমশ উত্তরে ইউরেশিয়ার দিকে এগিয়ে আসতে থাকলে টেথীয় খাতের উপরে প্রবল চাপের সৃষ্টি হয়। ফলে তা স্থানে স্থানে ভাঁজ খেতে শুরু করে ও ভেঙে যেতে থাকে। এই খাতের ভিত্তি ছিল যে পাললিক শিলার স্তরসমূহ, সেগুলি ছিল তুলনায় নরম ও দুর্বল শিলা। ফলে যখন প্রবল চাপে তা ভেঙে যেতে থাকে নিচে পৃথিবীর ম্যান্টেল থেকে তুলনামূলক শক্ত গ্রানাইট ও ব্যাসল্ট শিলা তাদের উপরে উঠে আসে। অন্যদিকে দক্ষিণ ভারতীয় পাতটি টেথীয় খাত পর্যন্ত পৌঁছলে তা ধীরে ধীরে ঐ খাতের তলায় ঢুকে যেতে ("subduction") শুরু করে। ফলে পাশ থেকে আসা প্রবল চাপ ও নিচে ঢুকে যেতে থাকা মহাদেশীয় পাতের ধাক্কায় টেথীয় খাত উঁচু হয়ে উঠতে শুরু করে ও জলের উপরে মাথা তুলে দাঁড়ায়। অন্যদিকে তার উত্তরের সমতল মহাসাগরীয় তলদেশেরও উচ্চতা বৃদ্ধি পায় ও তা উঁচু মালভূমিতে পরিণত হয়। এইভাবেই হিমালয় পর্বতমালা ও তার উত্তরে তিব্বতীয় মালভূমি 
মাথা তুলে দাঁড়ায়। তবে যদিও তখন হিমালয়ের উচ্চতা ছিল যথেষ্ট, কিন্তু তখনও তা আজকের মত সুউচ্চ পর্বতমালায় পরিণত হয়নি। পরবর্তীকালে ভারতীয় পাতটির উত্তরের মহাদেশীয় পাতের তলায় আরও ঢুকে যাওয়ার প্রক্রিয়াটি চালু থাকার দরুণ ও আরও কিছু ভূতাত্ত্বিক ঘটনার ফলে এই পর্বতমালা ও তার উত্তরের মালভূমির উচ্চতা বৃদ্ধি পায়।
আফ্রিকা ও আরবীয় পাতের উত্তরে ইউরেশিয়ামুখী চলনের ফলে কিছুটা একইভাবে আল্পস পর্বতমালা, কার্পেথীয় পর্বতমালা, তোরোস পর্বতমালা, প্রভৃতির সৃষ্টি হয়।
বিশ্বজিৎ চক্রবর্তী

বিশ্বজিৎ চক্রবর্তী (জন্ম: ২৯ অক্টোবর, ১৯৪৮ ) একজন ভারতীয় চলচ্চিত্র অভিনেতা। তিনি মূলত ভারতীয় বাংলা চলচ্চিত্রে অভিনয় করেন। অশোক বিশ্বনাথন পরিচালিত শূন্য থেকে শুরু চলচ্চিত্রে অভিনয়ের মাধ্যমে তার চলচ্চিত্রে অভিষেক ঘটে। তিনি কালোচিতা, বং কানেকশান, টিনটোরেটোর যীশু, অন্তরমহল, অটোগ্রাফ, বাই বাই ব্যাংকক, হরিপদ ব্যান্ডওয়ালা, কাহানী ২ সহ শতাধিক চলচ্চিত্রে অভিনয় করেছেন।
বিশ্বজিতের ডাক্তার বাবা নাট্যানুরাগী ছিলেন। ছোটবেলা কাকার ঘরে খাটের উপর তৈরী মঞ্চে পাগলা দাশুতে সর্বপ্রথম অভিনয় করেন। ১৯৮১ সালে ৫৩ বছর বয়সে তার বাবা মারা যান। রোজগারের তাগিদে তাকে কাজে নামতে হয়। তিনি একজন আয়কর পরামর্শদাতা। তার একজন গ্রাহক ছিলেন বিখ্যাত ক্যামেরাম্যান প্রেমেন্দু বিকাশ চাকী। তার রেফারেন্সেই বিশ্বজিৎ হায়দ্রাবাদে একটি সিরিয়ালে অভিনয় করেন। এর আগে তিনি প্রভাত রায়ের "পাপী" সিনেমায় অভিনয় করেছিলেন। ছবিটির প্রযোজক হিল্লোল দাস বিশ্বজিতের ক্লায়েন্ট ছিলেন।
উৎপল দত্তের কল্লোল নাটকে তিনি শার্দুল সিং-এর ভূমিকায় অভিনয় করেন। সেসময়ে উৎপল দত্ত বাদে সত্য বন্দ্যোপাধ্যায়, দীপ্তেশ বন্দ্যোপাধ্যায়, শোভা সেন প্রমুখ সেই নাটকে অভিনয় করেন।